Ҳиндистон: ёниб кетган аёл уйга келди\n09 Iyun 09:10 / Published in COVID-19\nҲиндистонда куйдирилган аёл эртаси куни уйига соғ-саломат қайтиб келди.\nАндҳра-Прадеш штатининг Джаггайяпета шаҳрида жойлашган китобга лойиқ бўлган воқеа, қариндошлари уни COVID-19 вафот этган деб ўйлаган куннинг эртасига уйига қайтиб келди ва адашиб бошқаларнинг жасадини ёқиб юборди. Бу ҳақда The News Minute хабар бермоқда.\nГирижамма исмли 75 ёшли аёл янги коронавирус инфекциясини юқтирган ва 12 май куни касалхонага ётқизилган. 15 май куни эри Гаддайя унинг олдига борди.\nГирижамма касалхонада ётмаган, касалхона ходимлари эса кишига унинг бошқа бўлимга ўтказилганлигини айтишган. Гаддайа барча бўлимларни текширди ва охирида касалхона ходимлари ўликхонага боришни маслаҳат беришди.\nЎликхонада ҳиндистонлик хотинига ўхшаган аёлнинг жасадини кўрди. У бу ҳақда шифохона ходимларига хабар берган ва улар унга мурдани беришган ва Гирижамма номига ўлим ҳақидаги гувоҳномани ёзиб қўйишган. Оила аъзолари жасадни уйига олиб кетишди.\nГириджамма ва Гаддайя ўғли COVID-19 23-май куни вафот этди ва қайғули одам 1-июн, сешанба куни улар учун куйдириш маросими билан биргаликда дафн маросимини уюштирди.\nБироқ, эртаси куни, 2 июн куни Гирижамма уйига қайтди. Уни кўриб, Гаддайя ва бошқа қариндошлар ҳайратда қолишди. Маълум бўлишича, у шу вақт давомида касалхонада ётган ва нега ҳеч ким уни зиёрат қилиш учун келмаганига ҳайрон бўлган. Энди кекса жуфтлик касалликдан вафот этган ўғлини мотам тутмоқда.\nTagged under: дафн маросими, ЁНИШ, ЎЛИМ, ЎҒИЛ, ХОТИН, ҚАЙТИШ, ҲИНДИСТОН\nСоғлиқни сақлаш вазирлиги раҳбари коронавирусдан қандай қутулиш кераклигини айтди\nБМТ сохта COVID-19 вакциналари ҳақида огоҳлантирди\n«Бразилия» штамми: нега янги мутациялар хавфли


Ироқда юз берган портлашлар оқибатида 12 киши ҳалок бўлди.\n09 март 2021, Тошкент вақти: 00:12\nоктябр 23, 2005\nУлардан 4 нафари болалар.\nТикрит шаҳрида уйга улоқтирилган бомба оқибатида бир полиция ходими ва 4 нафар бола ҳалок бўлди.\nҲалок бўлган болалардан иккиси полиция ходимининг фарзандлари бўлиб¸ қолган икки нафари мактабга кетаëтган қизалоқ бўлган.\nБағдодда эса¸ машинанинг портлатилиши оқибатида 4 киши ҳалок бўлган.Улардан иккиси полиция ходимидир.\nКиркукда АҚШ ҳарбийлари патрули олдида ҳудкуш бомбачи ўзини портлатиб юбориши натижасида бир ироқлик ҳалок бўлган ва бир неча киши яраланган.\nБағдоддан 60 км нарида Бақуба шахрида полиция ходими номаълум шахслар томонидан отиб кетилган.


ДЕҲҚОНЧИЛИККА ҲАВАС » Past Darg'om haqiqati\nБош Сахифа » Жамият ва ҳаёт » ДЕҲҚОНЧИЛИККА ҲАВАС\nМуаллиф: Admin дан 13-01-2018, 09:58, курилди: 39\nмени тадбиркорликка бошлади\nДавлатимиз Президенти ташаббуси билан жорий йилдан бошлаб қишлоқ хўжалиги ходимлари кунининг нишонланиши мазкур соҳага қаратилаётган юксак эътибор намунаси бўлиб, нафақат деҳқон ва фермерлар, балки соҳада фаолият юритаётган олимлар, иқтисодчи ва инженер-механизаторлар, тадбиркорлар меҳнатини муносиб баҳолаш, улар учун янги ютуқ ва марраларга йўл очишга хизмат қилиши шубҳасиз.\nДарвоқе, кенг далалар, яшнаб ётган боғ-роғларни кўрсам, дилим яйрайди. Деҳқончиликка қизиқишим боис, қолааверса, мамлакатимизда тадбиркорларга яратилаётган шарт-шароитлардан унумли фойдаланиб, "Зиё-нур чашмаси дурдонаси" фермер хўжалигини бунёд этганман. Айни пайтда 42 гектарлик фермер хўжалиги ишларига улгуриш учун елиб югуриш менга кўтаринки руҳ, ҳузур бахш этади. Президентимизнинг "Деҳқон бу - ҳаётнинг бақувват устуни, тирикликнинг мустаҳкам таянчи десак, ҳеч қандай муболаға бўлмайди", деган сўзларини тинглар эканман, биз соҳа ходимлари белгиланган устувор вазифалар ижросини таъминлаш борасида бор имкониятни ишга солишимиз зарурлигини ҳис этдим. 2017 йилда 12 гектарлик пахта, 13 гектар ғалла майдонида сидқидилдан меҳнат қилиб, давлат режасини ортиғи билан уддаладик. Шунингдек, 10 гектар ерда яратилган боғ эл дастурхонини сархил мевалар билан таъминлашимизга заминдир. Даромадимиз ҳисобига "Зайнаб-Гулмира-Фотима чеварлари" тикув цехини очишга муваффақ бўлдик. 2018 йилда ҳам қишлоқ хўжалигида юқори самарадорликка эришиш, эл-юрт фаровонлигини таъминлаш, дастурхон ва бозорларимиз тўкинлигига муносиб ҳисса қўшишини ният қилиб қўйдим. "Фаол тадбиркорлик, иннновацион ғоялар ва технологияларни қўллаб-қувватлаш йили"да тадбиркорлик фаолиятимни янада ривожлантириб, юрт ободлиги учун сидқидилдан хизмат қилмоқчиман. Ушбу йилда меваларни қайта ишлайдиган цех очиш ниятимиз бор.\n"Зиё-нур дурдонаси" фермер хўжалиги раҳбари,\nЎзбекистон "Адолат" СДП "Аёллар қаноти" туман Кенгаши раиси.


Эгей денгизининг Туркия қирғоқларига яқин қисмида унча катта бўлмаган кема сувга чўккан.\n22 январ 2021, Тошкент вақти: 14:20\nКема бортида бўлган бир одам ҳалок бўлган. Икки одам қидирилмоқда. 14 одам қутқарилган. Кема ичида асосан келиб чиқиши Самали ва Фаластиндан бўлган ноқонуний мигрантлар бўлган. Улар Грецияга бориб олишни ният қилганлар, деб хабар берди Туркия расмийлари.


Замонамиз Золушкаси: Бир вақтлар Apple компаниясига ишга олинмаган Иордания маликаси Рания ал-Абдулла ҳикояси - 11 Октября 2021 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2021 » Октябрь » 11 » Замонамиз Золушкаси: Бир вақтлар Apple компаниясига ишга олинмаган Иордания маликаси Рания ал-Абдулла ҳикояси\nЗамонамиз Золушкаси: Бир вақтлар Apple компаниясига ишга олинмаган Иордания маликаси Рания ал-Абдулла ҳикояси\nЁрқин кўриниши ва нозик диди билан танилган Иордания қироличасини фақатгина бунинг учун севишмайди, у шунингдек, мусулмон аёлларнинг ҳуқуқларини ҳимоя қилади ва хайрия соҳасидаги ишларда ҳам доимо фаол.\nСоҳибжамол ва доно\nУнинг ҳаёти Золушка ҳақидаги эртакни эслатади. Бўлажак малика 1970 йилда Кувайтда туғилган. Отаси шифокор, онаси эса оддийгина уй бекаси бўлган. Қизлари Рания улғайгани сайин тобора жозибали бўлиб борар ва атрофдагилар қиз модель ёки актриса бўлишига ишончлари комил эди. Аммо Рания подиумдаги машҳурликдан кўра, илм ўрганишга кўпроқ қизиқарди. Бу билимлари билан у Миср пойтахтидаги Америка университетига қийинчиликсиз ўқишга кирди ва уни муваффақиятли тугатди, сўнг ота-онасининг ёнига қайтди.\nХарактерининг намоён бўлиши\nАммо тез орада тинч ҳаёт тугади: уруш бошланди. Ироқ қўшинлари Кувайтга бостириб кирди, натижада Раниянинг оиласи Иорданияга қочишга мажбур бўлди. Иорданияда у карьера қилишга қаттиқ киришди. Ўрганган билимлари ва қобилиятлари қизга раҳбарлик лавозимига ҳужжат топширишга имкон берарди, аммо Apple’нинг Иорданиядаги филиалида уни ишга олишмади. Мағрур Рания эшикни тарақлатиб ёпганча чиқиб кетди. Аммо у иш сўраб келган банк раҳбари дипломли мутахассис келганидан хурсанд эди.\nЯланг бош билан\nМазкур банк Иорданиянинг ўша пайтдаги президенти — Ҳусайннинг қизи Ойшага тегишли эди. Ранияни биринчи марта кўрган Ойша уни «оҳудек хушбичим ва аскар каби интизомли» деб эслайди. Рания ёшлигиданоқ ўжар ва мустақил характери билан ажралиб турарди. Агар у бирор нарсани мақсад қилган бўлса, қарори қатъий ва ўзгаришсиз қоларди. У мусулмон мамлакатларидаги одатга кўра, бошига рўмол ўрашдан бош тортди. Баъзиларнинг қораловчи қарашларига қарамай, у чодрада юришни истамади.\nБанкдаги байрам зиёфати\nҚиз шахсий ҳаёти ҳақида ўйламай, ғайрат билан карьера қилишга киришиб кетди. У 23 ёшга тўлганида ҳамма нарса бирдан ўзгарди. Ойша ходимлар учун зиёфат уюштирди, бу байрамда унинг укаси — шаҳзода Абдулла ҳам иштирок этди. У ҳақиқатан ҳам ёқимли муҳитда дам олишни, чиройли қизлар билан учрашишни истаганди, чунки шаҳзода танк машғулотларидан эндигина қайтган, батальонга командирлик қиларди. Абдуллахон зиёфат олдидан уйга киришга ва ҳарбий мундирини фуқаролик кийимига алмаштиришга улгурди. Унинг Ранияга ташлаган биринчи нигоҳи келажакдаги ҳаётини белгилаб берди. Кейинчалик Абдулла журналистларга берган интервьюсида ўшандаги ҳолатини изоҳлаб, бу қиз унга керак бўлган ягона инсон эканлигини дарҳол англаганини айтган.\nБир кўришдаги муҳаббат\nШаҳзоданинг унга мулозамат қилиши дастлаб Ранияга завқдан кўра кўпроқ ташвиш келтира бошлади. Қиз валиаҳд шаҳзода билан ўзини қандай тутишни билмасди. Бироқ Абдулла унга нисбатан шу қадар сабрли ва эътиборли бўлдики, тез орада Раниянинг юрагини забт этди. Шаҳзода уни вертолётда сайр қилдирар, Жипда гўзал жойларга саёҳатга таклиф қилар, ёшлар бирга дайвинг билан шуғулланарди. Кейинчалик Рания Абдулла билан учрашиши у ўрганиб қолган қулайлик зонасидан чиқиб кетишига ёрдам берганини тан олди. Вазмин характерли ва уй қизи бўлган Рания аввалига ўзини танимади: у гўзал жойлар устидан вертолётда учиб ўтаётганда завқ билан қичқирар, Абдулла кўрсатган дунё унга ёқиб қолганди. Икки ой ўтгач, Раниянинг ота-онаси ўз уйида азиз меҳмонларни қабул қилишди: Иордания қиролининг шахсан ўзи ўғли Абдулла билан Раниянинг қўлини сўраб келди.\nҚирол оиласи Ранияни меҳр билан кутиб олди. Тўрт марта уйланган қирол Ҳусайн ўғлининг оилада бахт топишини жуда хоҳларди. Абдулланинг бувиси Ранияни кўриб: «Бу қиз қироллик сулоласининг олмосига айланади», деди. 1993 йилда ажойиб тўй бўлиб ўтди, бу қувончли воқеа шарафига қиролликда умумий дам олиш куни эълон қилинди. Рания малика бўлди. Лекин у қиролича бўлишини умуман кутмаган эди.\nГап шундаки, гарчи Абдулла Ҳусайннинг тўнғич ўғли бўлса-да, қирол укасини меросхўр деб эълон қилган, шунинг учун Абдуллага тахт насиб қилмасди. У бундан унчалик хафа бўлмади: аввал коллежда, кейин Оксфордда ўқиди. Сўнгра Британия шаҳзодалари — Уильям ва Гарри таълим олган Ҳарбий академияни тамомлади. Офицер бўлиб, Иордания армиясида хизмат қилди.\nЭнг ёш қиролича\nҚирол Ҳусайн Ранияни ўз оиласида илиқ кутиб олиши билан бирга келинини чин дилдан ёқтириб қолди, унинг дўсти бўлди. Шу сабабли ҳам 1999 йилда оғир касалликка чалинган қирол васиятномасини қайтадан ёзди: янги васиятномага кўра, у вафот этганида катта ўғли Абдуллоҳ тахтга ворис бўлади. Бу кутилмаган воқеа қирол ўлимидан икки ҳафта олдин содир бўлди. Шундай қилиб, Абдулла отасининг васиятига кўра, қирол бўлди, 29 ёшли Рания эса тарихдаги энг ёш қироличага айланди.\nАнъаналарни тараққиёт билан бирлаштиради\nСоҳибжамол, илғор, доно Рания дарҳол фуқароларининггина эмас, балки бутун дунёнинг қалбини забт этди. Одамлар у ҳақда янги «Жаклин Кеннеди» ва «Малика Диана» деб гапира бошлашди. Рания нафақат қиролликнинг гўзал «юзи» эди, балки у дастлабки кунларданоқ муҳим вазифалар — ижтимоий муаммоларни ҳал қилиш ва хайрия ишларини ўз зиммасига олди. Унинг ёрдами билан мамлакатда сайёҳлик бизнеси ривожлана бошлади.\nШунингдек, Рания туфайли энди Иорданияда Европа кийимидаги маҳаллий аёлларни учратиш мумкин.\nШу билан бирга, малика ҳеч қандай «инқилоб» қилмади, Иордания ҳозирда ҳам анъаналар чуқур ҳурмат қилинадиган мусулмон давлати бўлиб қолмоқда. Шунчаки, Рания ўзи мисолида бошқа аёлларга илҳом берди ва аёллар урф-одатларга содиқ қолган ҳолда ўзига ёқадиган кўринишга эга бўлиши, жозибали, назокатли ва замонавий бўлиши мумкинлигини тушунди. Айтиш керакки, Рания либосларида мусулмон анъаналари ва европача услубни моҳирона уйғунлаштира олган, ҳеч қандай беодобликка йўл қўймаган.\n«Асосийси бошдаги нарса эмас, балки бошда нима борлиги»\nДжинси шим кийиб юрадиган, оддий одамлар билан кўп гаплашадиган тўрт фарзанднинг онаси бўлган қироличадан баъзида мусулмон анъаналарини бузяпсизми, деб сўрашади. Ва у табассум билан шундай жавоб беради: дин — мажбурлаш эмас. Унинг ўзи чодрада юрмасликка қарор қилган, лекин бу ҳеч нарсани англатмайди: билимли, очиқ ва илғор аёл ҳам ҳижобда бўлиши мумкин, баъзида эса аксинча бўлади — жуда консерватив мусулмон аёллар ҳам боши очиқ, чодрасиз юриши мумкин. Иордания маликасининг мана бу жумласини эса ҳамма билади: аёлни бошига ўраган нарсасига қараб эмас, миясидаги нарсага қараб муҳокама қилиш керак.\nҲазил қилиш туйғусига эга бўлган обрўли ва башанг қиролича\nРания Иордания аёлларига кўп ёрдам беради: ўқиш, ишлаш ва ижтимоий фаол бўлишни истаганлардан эътиборини аямайди. Унинг шарофати билан бугунги кунда иорданиялик аёллар тобора жиддий лавозимларни эгалламоқда: улар касалхона, судларда ишламоқда, армияда хизмат қилмоқда ва бу анчадан буён ҳеч кимни ҳайратга солмай қўйган. Қиролича норасмий тарзда «услуб маликаси» унвонига эга ва дунёдаги энг хушбичим аёл сифатида тан олинган. Бундан ташқари, Рания сайёрадаги энг нуфузли хонимлар рўйхатида ҳам бор. Аммо уни шунинг учунгина севишмайди. Рания эри қирол Абдулла сингари содда ва бошқалар билан мулоқот қилишда жуда самимий. У ажойиб ҳазил қилиш туйғусига эга. Мисол учун, ўтган йили ўзининг ярим асрлик юбилейини нишонлашга тайёргарлик кўраётган малика интервьюда шундай деганди: аввал туғилган кун тортидаги шамларни ўчириб, уларнинг сонидан ҳайрон қолади. Кейин эса «Афтидан, йиллар ўтиб, тортнинг ўзи ҳам катталашиши керак, тўғрими?» деган.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Ko'rganlar:: 15 | Добавил: www.horazm.net | Теги: #news, #habarlar, #новости, #uznews, #ahborot, #Yangilik, #newsuz, #Yangiliklar, #xabarlar | Рейтинг: 0.0/0


Хонанда Лоланинг клипида яширин рамзлар борми? – Fikrat.uz\nХонанда Лоланинг клипида яширин рамзлар борми?\n16:26 / 29.11.2019 14.08.2020 25043 0\nКеча қўшиқчи Лоланинг янги клипи чиқди. Ўйлашимча, клип яхши. Шахсан менинг клипда кўрган нарсам — у фақатгина оддий клип эмас. Бу клипда, Рамштайннинг «Дойчланд» клипи каби бир нечта ижтимоий мавзулар ёритилган. Аслида, бу клипга, ҳозирги бўлиб ўтган ва бўлаётган воқеа-ҳодисаларга нисбатан ўзига хос «бунтарлик» деб қараш мумкин. Клипни бошиданоқ мана бу саҳнани кўришимиз мумкин:\nБу ерда биз бош қаҳрамон ниқоб таққан одам, соқолли йигит ва эпатаж билан кийинган ва сочларини кўк рангга бўяган «не формал» қизни кўришимиз мумкин. Албатта, сўнгги пайтларда «маънавиятчилар» курашаётган тоифаларни учратишимиз мумкин бу ерда. Менинг эътиборимни тортган жиҳати шу «эффектно» слоумоушн билан кириб келиш жойи бўлди. Албатта, бу эффект янгилик эмас ва мен учун бу кадрни энг маромига етказиб ишланган кадр Квентин Тарантинонинг «Биллни ўлдириш» фильмидаги эпизод.\nТарантино фильмидаги ўша эпизод.\nКейинги кадрда кўришимиз мумкинки, олдинда кетаётган қиз сочлари билан орқадаги соқолли йигитнинг айнан соқолига зарба бермоқда. Бу кадрни сўнгги пайтларда соқолнинг тақиқланиши ва соқоллиларга қарши рейдлар уюштирилгани бўйича воқеаларга қиёсладим.\nКлипдаги ниқобли йигит. Менимча, бу образда жамият ва давлатнинг эркин фикр ва сўз эркинлигига тоқатсизлиги акс этган. Албатта, балки бу йигит шунчаки съёмка куни грипп бўлиб қолгандир, лекин мен нимагадир шундай деб ўйлаяпман. Ўзгалар фикрига тоқатсизлик, ҳақиқатни гапирмоқчи бўлган инсоннинг оғзини ёпиш ёки одамлар нима дейди, деб индамай юриш каби ҳолатларга қиёс қилиш мумкин.\nМана бу кадрда эса, Лола бу видеони оддий бир клип эмаслигини кўз қисиш орқали гўёки бизга ишора қилмоқда.\nКлипда кўтарилган яна бир ижтимоий муаммолардан бири — бизда патриархал жамият тузилгани, деб ўйлайман. Аслида, қонун бўйича биз абсолют гендер тенглигига риоя қилсак-да, жамиятимизда кўп ҳолларда аёллар фикри билан қизиқмаймиз. Хотин дегани бизда хизматкор, келинлар эса қул. Аёлларга нисбатан жамиятдаги дискриминация мана шу кадрда акс этган.\nБир томонда Лола билан фақат ўғил болалар ва иккинчи томонда яккаланган шу қизалоқ.\nМана бу кадрдаги жизғанак шашлик эса ҳеч кимни эслатмаяптими? (Тасаввуримни қара)\nБу ерда ёш йигитларнинг агрессив равишда шашликни тишлаганларини жамиятимизда сўнгги пайтда урчиган жанжаллар, пичоқбозлик ва қотиллик ҳолатларнинг акси, деб ўйладим. Ёки яқинда бир амалдорнинг «Биз кўп гўшт еворяпмиз» деган гапларига ишора бўлиши мумкин.\nВа, албатта мана бу кадрда афсонавий «Битлз» гуруҳининг машҳур расмига ишора қилиняпти.\nЯна жуда кўп кадрларда вилоятликларга ишоралар қилинган ва Лола ҳам прописка тизимига қарши.\nБу ерда эса сўнгги пайтларда клиплар ва киноларимизнинг ичида ҳомийларнинг махсулотларини сюжетга қўшиб, реклама қилишлар кўпайиб кетгани троллинг қилинмоқда.\nБу кадрда Лола рўмолли аёлларни қучоқлаб турибди ва уларнинг ҳам оддий ўзимизнинг одамлар эканликларини тушунтирган ҳолда улар билан ҳам бирга эканлигини кўрсатмоқда.\nБуларнинг барчаси, албатта, шахсий фикрларим, балки Лола шунчаки «эффектный» клип суратга олгандир ва мен ўзимча бунда ҳар хил ишоралар кўраётгандирман. Лекин ўйлаб кўришга арзийди, менимча, нима дедингиз?\nИзоҳ қолдиринг Хонанда Лоланинг клипида яширин рамзлар борми?Клип, Лола, Таҳлил\nМурод Муҳаммад Дўст: Қайси фильмда инсон маънавиятига салбий таъсир ўтказадиган жойлар бор?\n20:03 / 20.11.2020 20.11.2020 9001 0\n18 йил экран юзини кўрмаган “Беҳбудий”\n7:29 / 03.12.2020 03.12.2020 7855 0\nРайхон: “Шахзода билан муносабатларимиз ёмонлашиши қора пиар бўлди, аслида”\n9:39 / 14.01.2020 14.08.2020 45971 0\nШукрулло Исроилов: Нега қизиқчиларга бирорта мукофот йўқ?\n16:54 / 29.12.2019 14.08.2020 27411 0\n10:17 / 08.05.2020 14.09.2020 24760 0\nСуд ҳали давом этиши ва Монополияга қарши курашиш қўмитаси ишда ютиб чиқиши ҳам мумкин\n19:32 / 30.10.2020 01.11.2020 52876 0\nКун тарихи: 9 август\n8:00 / 09.08.2020 10.08.2020 21935 0\n19:51 / 07.11.2020 07.11.2020 11585 0


Аҳмадийнажод қасамёдга келтирилди\n17 май 2022, Тошкент вақти: 22:01\nМаҳмуд Аҳмадийнажод қасамёд маросими чоғида қилган нутқида Ғарб давлатларини ўзларига хуш келадиган демократияни хуш кўришда айблади.\nМаҳмуд Аҳмадийнажоднинг қасамёдга келтирилиши 12 июн куни Эронда ўтказилган президент сайлови натижаларидан норозилар намойишлари давом этаётган бир даврга тўғри келди.\nИккинчи муддатга сайланган президент Маҳмуд Аҳмадийнажодни қасамёдга келтириш маросими 5 август куни Теҳрондаги парламент биносида бўлиб ўтди.\nПарламент биноси ичкарисида байрам руҳи ҳукм сурган бир пайтда, ташқарида мухолифатнинг юзлаб тарафдори Аҳмадийнажоднинг қасамёдга келтирилишига қарши норозилик намойиши ўтказишга уринди. Бироқ хавфсизлик кучлари ва Басиж қуролли гуруҳи аъзолари мухолифатчиларни тарқатиб юборди.\nАссошиэйтед пресс агентлигининг гувоҳларга таяниб хабар қилишича, хавфсизлик кучлари аксилҳукумат шиорларини қичқирган намойишчиларга қарши кўздан ёш оқизувчи газдан фойдаланган.\nСўнгги маълумотларга қараганда, таниқли ислоҳотчилар-собиқ президентлар Муҳаммад Ҳотамий ва Акбар Ҳошимий Рафсанжоний, президентликка собиқ номзод Мир Ҳусайн Мусавий ва бошқа сиёсатчилар бугунги маросимда иштирок этмаганлар.\nҚасамёд маросими чоғида қилган нутқида Аҳмадийнажод июн ойидаги президент сайловидан сўнг Теҳронда рўй берган намойишларга кўп тўхталиб ўтирмади.\nБироқ Эрон раҳбари намойишларнинг ҳукумат томонидан бостирилишига оид Ғарб мамлакатлари фикрларига эътироз билдирди.\n- Айрим хорижий давлатлар бизда ўтказилган сайлов ва янги тузилажак ҳукуматни тан олишлари, бироқ бизга табрик йўлламасликлари ҳақида эълон қилганидан хабарингиз бор. Буни қандай тушунса бўлади? Бундай ҳаракатлардан бир нарса аниқки, бу ҳам бўлса улар ўз фойдаси учун хизмат қиладиган демократияни хуш кўрадилар. Улар бошқа миллат ҳуқуқи ва сайловчиларни ҳурмат қилмайдилар. Улар ўзларини демократия тимсоли, деб биладилар. Бизнинг халқимиз бу каби ҳаракат ва зеҳниятга мутлоқ қарши. Шуни билингки, Эронда ҳеч ким сизнинг табригингизни кутаётгани йўқ, деди Аҳмадийнажод.\nАснода Аҳмадийнажоднинг қасамёдга келтирилиши борасида муносабат билдираётган турли мамлакат расмийлари бу ҳақда халқаро дипломатия ҳадлари доирасида сўзлашга уринмоқдалар.\nВашингтонда журналистлар саволига жавоб қайтарган Оқ уй матбуот вакили Роберт Гибс Аҳмадийнажодни “сайланган раҳбар”, дея атади.\nАҚШ президенти Барак Обама ҳам Эрон билан алоқаларни яхшилашга уриниб келаётгани боис Теҳрондаги намойишларнинг куч билан бостирилишига қарши ўта эҳтиёткорлик билан муносабат билдирди.\nАйни пайтда Халқаро амнистия инсон ҳуқуқлари ташкилоти Аҳмадийнажоднинг қасамёдга келтирилиши арафасида танқидий баёнот билан чиқди. Унда айтилишича, “мухолифатчилар намойишларининг куч билан бостирилиши Эронни репрессиялар гирдобига ташлаган”.


Тадбиркор ва мулозимлар¸ бу лойиҳани жорий ҳукмрон элитанинг импорт устидан тўлиқ монополия ўрнатиш уриниши деб баҳолади.\n“Ҳозир Америкада яшаëтган қизимни кўришга келдим. Қизим ўзимга¸ Тошкентдаги ака-укалари¸ жиянларига кийим-кечак¸ оëқ кийим дегандек¸ совға олиб бераяпти. Янги йилдан кейин бир чемодан совға-салом билан қайтаман. Бу қарор кучга кирса¸ 300 доллардан ошганига солиқ тўлашим керакмиш. 300 доллардан ошиши аниқ. Бу қанақа қароқчилик? Каримов давридаям халқни бунчалик қийратишга боришмаганди. Ҳозирдан асабим бузилиб ўтирипман”¸ деб мурожаат қилди АҚШда меҳмонда юрган ўзбекистонликлардан бири.\nМеҳнат муҳожирлари¸ билет нархи қиммат бўлгани боис¸ ватанга бир йилда кўпи билан бир марта бориши¸ аммо ойига фарзандларига почта орқали кийим-кечак ва ширинлик юбориб туришишини айтади.\nШавкат Мирзиëев 2018 йил 6 февраль куни имзолаган 3512-сон қарор билан жисмоний шахсларга ҳар кварталда бир марта юбориладиган 1000 долларгача қийматдаги почта жўнатмаларини бождан озод қилган эди.\nЎтган йил ëзида эса Вазирлар Маҳкамаси 1000 долларгача қийматдаги почта жўнатмаларини ҳар ойда бир марта божсиз юбориш ҳақида қарор чиқарган эди.\nМуҳокамага қўйилган қарор лойиҳасини имзолаган тақдирда Мирзиëев¸ яна бир ўз қарорини бир йил ичида ўзи бекор қилган бўлади.


ОАВ: А321 самолёти фалокатига “двигатель юзасида портлаш” сабаб бўлган\n21:03 / 04.11.2015\nМисрнинг Синай яриморолида Airbus A321 самолётининг фалокатга учрашига двигатель юзасида юз берган портлаш сабаб бўлган: бундан фалокат сабабларини тергов қилиш давомида олинган маълумотлар дарак бермоқда, деб хабар бермоқда тергов комиссиясидаги манбага иқтибос келтирган ҳолда Al-Masry Al-Youm нашри.\nНашр манбасининг айтишича, мутахассислар “қора қутиларни” ўқишни якунлашди ва биринчи натижалар 3 ноябрда халқаро тергов комиссияси йиғилишида тақдим қилинди.\nМанба самолётнинг қулашига асосий сабаб сифатида “двигатель юзасида юз берган портлаш”ни айтди. Шу билан бирга портлаш сабабини қулаш жойи ва жасадларда қолган материалларни лаборатория тадқиқотлари ёрдамида ўрнатиш керак бўлади.\n“Терговда ҳали ҳам теракт содир этилгани бўйича гумонлар қолмоқда. Жасадлар ва самолёт қолдиқларидан олинган намуналар портлаш теракт ёки двигателнинг техник носозлиги туфайли содир бўлганини аниқлашга ёрдам беради”, деб айтди нашр суҳбатдоши.


Тошкентда кўп қаватли бинога ўт кетди\n07 март 2021, Тошкент вақти: 05:21\nТошкент марказидаги Ҳамид Олимжон майдонида жойлашган кўпқаватли биноларнинг юқориги қаватларида жойлашган бир нечта хонадонда 24 май куни эрталаб ёнғин рўй берди. Ўт ўчириш хизматининг ўз вақтида амалга оширган тадбирлари оқибатида ёнғиндан ҳеч ким жабрланмагани айтилмоқда.\nТошкентнинг Ҳамид Олимжон майдонида жойлашган 18 қаватли бинолардан бирининг 10, 11 ва 12-қаватларидаги бир қанча хонадонларга ўт кетган. Ҳодиса гувоҳларининг ижтимоий тармоқларда ёзишича, ёнғин оқибатида айрим хонадонлар ёниб кул бўлган. Ёнғин пайти бинодаги хонадонларда яшовчи барча одамлар эвакуация қилинган.\nЁнғин балконга ташланган сигарет чўғидан келиб чиққани таҳмин этилмоқда. Қурбонлар ва жабрланганлар ҳақида маълумот йўқ. Тошкент шаҳар Ички ишлар бош бошқармаси Ёнғин хавфсизлиги бошқармаси расмийлари Озодликка ёнғин оқибатида ҳеч ким талафот кўрмаганини айтди:\n- Ёнғин анча баланд қаватда бўлганига қарамай, ўт ўчирувчиларимиз вақтида ишни уддалашди. Ҳеч кимга зиён етгани йўқ. Кимдир сигаретни ўчирмасдан балконга ташлаган, шундан ёнғин келиб чиққан, деган таҳмин бор. Бу энди таҳмин. ёнғин сабабларини махсус комиссия ўрганмоқда, - деди Тошкент Ўт ўчириш ҳизмати расмийларидан бири.\nШунингдек, ёнғинга газ портлаши сабаб бўлган, деган фаразлар ҳам бор.\nТошкент шаҳар Ички ишлар бош бошқармасининг билдиришича, ўтган йили пойтахтда мингдан зиёд ёнғин рўй берган. Уларни ярмидан кўпи аҳоли турар жойларида ёнғин хавфсизлиги қоидаларига риоя этилмагани оқибтида келиб чиққан.\nТошкент Ёнғин хавфсизлиги бошқармаси расмийлари аҳолини ёнғин хавфсизлиги қоидаларига қатъий риоя этишга чақириб келади.


Эр-хотин одоблари - Баҳоуддин Нақшбанд ёдгорлик мажмуаси маркази\n23 ноябр 2020 й.\nАллоҳ таолонинг номи билан ва Пайғамбар алайҳиссаломнинг суннатларига мувофиқ никоҳ ришталари орқали ҳаётларини бир-бирига боғлаган эр-хотин ўзаро ҳурмат-эҳтиром кўрсатиб, чинакам одобга риоя қилганларида, турмушлари саодатли кечади, оилалари ҳақиқий фароғат қасрига айланади. Хабарларда: «Дунё ҳузурбахш нарсадир, ундаги энг яхши ҳузурбахш нарса солиҳа аёлдир», дейилган.\nЭр ва хотин муносабатлари, бахтли, тотув ҳаёт кечириш йўллари, қандай қилса оиладаги келишмовчилик ва ихтилофларга барҳам бериш мумкинлиги ҳақида китоб ёзмаган, насиҳат қилмаган одам қолмаган ҳисоб. Шундай бўлсада, бу масала ҳамиша долзарблиги, муҳимлигича қолиб келяпти. Чунки ҳар икки томон ҳам икки айрим жинсдаги, икки айрича феъл-атворли шахслар бўлгани учун, оила тинчлиги, тотувлиги ва муносабатлар уйғунлигини таъминлаш учун икковлари ҳам «мен»ларини, шахсий манфаатларини, худбинликларини бир четга суриб туришлари лозим. Оила саодатига эришиш учун муросага ўтишлари, эр-хотинлик одобларига қаттиқ риоя қилишлари зарур бўлади.\nПайғамбар алайҳиссалом суюкли қизлари Фотимаи Заҳрони турмушга бергач, уни ҳазрати Али хонадонига кузатаётганларида, бундай насиҳат қилганлар: «Қизим, ўзингни ҳамиша озода тут, Роббингни зикр қил ва вужудингни сув билан покла. Эринг сенга боққанда хурсанд бўлсин. Кўзларингга сурма қўй, чунки у аёлларга зийнатдир. Бошингга зайтун мойидан сурт, чунки зайтун мойи суртган аёлга шайтон яқинлашмайди.\nЭй Фотима, эринг сенга қараганида, кўзларингни юмма, токи муҳаббатинг кучайсин. Эринг бошқа тарафга қараган пайтда унинг юзига боқ, бу билан бир ой рўза тутганлик савобини оласан.\nЭй Фотима, эринг сени ётоққа чақирганида рад этма. Бундай қилсанг, Аллоҳнинг лаънатига қоласан. Эй Фотима, яқинлик пайтида қувноқ бўл, токи эрингнинг муҳаббати ортиб, бошқага кўнгил қўймасин.\nЭй Фотима, эрингнинг камчиликларини, айбини бировга айтма, бундай қилсанг, Аллоҳнинг, Пайғамбарнинг, фаришталарнинг ва эрингнинг нафратига учрайсан. Сен уй юмушларини бажар, эринг эса уйдан ташқаридаги ишларни қилсин. Эй Фотима, бу ўгитларни менга Жаброил сўзлади».\nРомитан туман «Хокимулломир» жомеъ масжиди


Қирғизистонда ўтказилган аксилтеррор амалиёти бўйича савол кўпаймоқда\n20 октябр 2018, Тошкент вақти: 09:23\nБишкекда 16 июль куни ўтган аксилтеррор амалиёти пайтида олинган сурат.\nҚирғизистон Миллий хавфсизлик давлат қўмитаси 16 июль куни Бишкек ва шаҳар яқинида террорчи деб аталаётган 6 шахс жисмонан йўқ қилинган махсус амалиёт ўтказиши ортидан тарқатилаётган хабарларни таҳлил қилар экансиз, бир қатор шубҳали ва жавоб топилмаётган саволлар пайдо бўлади.\nМХДҚ амалиётларидан кейин бир кун ўтиб мамлакат расмийлари ҳамда матбуоти террорчилар томонидан режалаштирилгани айтилаётган ҳужумлар тафсилотларини бера бошлади.\nАммо содир бўлган ҳодиса ҳақидаги маълумотлардан ғалати манзара гавдаланмоқда. Келинг, аввал аниқ маълум бўлган маълумотлар ҳақида сўз юритамиз.\n16 июль куни Қирғизистон хавфсизлик кучлари Бишкек шаҳри марказида ҳамда шаҳар яқинидаги Лебединовка қишлоғида махсус амалиёт бошлади. Бишкекдаги отишманинг бир неча видеоси Интернетда ёйинланди. Видеоларда иморатлардан бурқиб чиқаётган тутун, отишма ва портлашлар овози акс этган.\nБишкекда тўрт, Лебединовкада камида икки жангари ўлдирилгани айтилди. Аммо бошида айрим матбуот нашрларида Лебединовкада ҳам тўрт киши ўлдирилди, дейилди. Аввалига етти киши қўлга олингани таъкидланди ва амалиёт пайтида тўрт махсус хизмат вакили яралангани айтилди.\n16 июлдаги тўқнашув ҳақидаги илк хабарларда Қирғизистон хавфсизлик хизмати “халқаро гуруҳ” жангарилари билан курашаётгани айтилди. Айрим матбуот нашрлари Ички ишлар вазирлигидаги “манбалар” жангариларни “Исломий давлат” аъзолари деб кўрсатгани ҳақида хабар тарқатди. Аммо бундай хулосага нима асос бўлгани очиқланмади.\nМиллий хавфсизлик қўмитаси матбуот котиби Рахат Сулайманов “Йўқ қилинган террористлар “Исломий давлат”га алоқадар бўлган”, деди. Қирғизистон расмийлари Қирғизистондаги жангари гуруҳга Қозоғистон фуқароси етакчилик қилганини айтишди.\nАммо ҳодисанинг айрим жиҳатлари тушунарсиз бўлиб қолмоқда.\nСулайманов баёнотидан аввал АКИпресс агентлиги жангариларни “такфирчилар” деб атади. Такфирчилар “Исломий давлат” аъзоси ҳам бўлиши мумкин, аммо АКИпресс мақоласида бу ҳақда ҳеч нима дейилмади.\nҚирғизистон расмийлари ҳамда матбуоти бир овоздан гуруҳ етакчиси Жанбўлўт Амиров исмли Қозоғистон фуқароси эканлигини айтмоқда. 17 июль кечгача шахси аниқланган ягона жангари Амиров бўлди. Айрим хабарларда жангарилар орасида Қирғизистон фуқаролари ҳам борлиги айтилди.\nҚозоғистоннинг tengrinews.kz Интернет янгиликлар агентлиги 17 июль куни берган хабарида “террорчи гуруҳнинг ўлдирилган барча аъзоси Қозоғистон фуқароси бўлган” дейишгача борди.\nҚозоғистон расмийлари ҳали Қирғизистонда ўлдирилганларнинг бирортаси Қозоғистон фуқароси бўлганини тасдиқлагани йўқ.\nАмиров яқинда Қирғизистон қамоқхонасидан қочган. Амиров ва яна бир Қозоғистон фуқароси Альберт Абхин 2014 йилда Қирғизистон чегарасини ноқонуний кесиб ўтганликда айбдор деб топилиб, тўрт йил қамоқ жазосига ҳукм қилинган эди. Хабарларга кўра, Амиров ва Абхин 25 июнь куни қамоқхонадан қочган. 2 июль куни Қирғизистон хавфсизлик кучлари Абхинни Бишкекда қўлга олмоқчи бўлган, аммо, хабарларда айтилишича, Абхин ўзини портлатиб юборган.\nҚирғизистон расмийлари Амиров 16 июлдаги амалиёт нишони бўлган террорчи гуруҳнинг етакчиси бўлганини таъкидламоқда. Аммо Амиров ўтган ойнинг охиригача панжара ортида ўтирган бўлса, қандай қилиб ҳужумларни уюштириши мумкин бўлгани тушунарсиз қолмоқда.\nМахсус хизматларга кўра, гуруҳ 17 июлда,яъни Рамазон ҳайити куни бир вақтнинг ўзида Бишкекнингқаеридадир ва шаҳардан 40 километр масофада жойлашган Қант Россия ҳарбий ҳаво базасида портлашлар уюштиришни режалаштирган.\nМахсус химзат жангарилардан мусодара қилинган қуроллар, жумладан, АК-47 автоматлари, гранаталар ҳамда портловчи мослама тайёрлаш учун зарур моддалар суратларини чоп этди.\nАммо Қирғизистон расмийлари ҳали Бишкекда ёки Қантда амалга оширилиши режалаштирилган ҳужумларнинг аниқ жойи тафсилотларини берганича йўқ.\nСулайманов жангарилар “Қант ҳарбий ҳаво базасида стратегик аҳамиятга эга рус иншоотининг қурол-аслаҳасини қўлга киритиш учун портлаш уюштирмоқчи бўлишган”, деди.\nҚант ҳарбий ҳаво базасида камида 2000 аскар, махсус кучлар, қуролланган вертолётлар ҳамда замонавий ҳарбий учоқлар бор. Бир гуруҳ жангари учун бу каби иншоотга бостириб кириш, қуролларни қўлга киритиш ва қочиб чиқиш осон кечмаган бўлар эди.\nТерговчилар ҳозирда бу ишни кўриб чиқмоқда ва воқеа тафсилотлари ҳали кўп ўзгаришини кутиш мумкин.\nАммо агар Қирғизистон расмийлари ҳамда матбуоти содир бўлган ҳодисаларни хатосиз баён қилаётган бўлса, жиддий хавотирга ўрин бор.\nҚирғизистон ўзининг қўшнилари каби Сурия, Ироқ, Афғонистон ёки Покистонга кетган фуқаролар қайтиб келиши мумкинлиги сабаб огоҳ бўлиб турибди. Қирғизистон ҳамда Қозоғистон расмийлари камида бир неча юз киши бу икки мамлакатдан “Исломий давлат” сафига қўшилиш учун Яқин Шарққа кетганини тан олади.\nҲозир маълум бўлган маълумотлардан 16 июль куни Қирғизистон хавфсизлик кучлари билан тўқнашган гуруҳ Қозоғистонда юзага келганини хулоса қилиш мумкин.\nОзодЕвропа/Озодлик радиоси таҳлилчиси Брюс Панниер мақоласини инглиз тилидан Нодир Атаев таржима қилди.


Маочи исёнчилар полицияга ҳужум қилишди\n20.05.2018 18:37 0 1200\nҲиндистоннинг Дантевада шаҳридаги исёнчилар полиция машинасига бомбали ҳужум уюштириши оқибатида 6 нафар полициячи ҳалок бўлди. Бу ҳақда «Анадўлу» ахборот агентлиги хабар бермоқда.\nҲиндистон ғарбида Чхаттисгарҳа штати Дантевада шаҳрида маочи исёнчилар йўл четига жойлаштирган бомбани полиция машинаси ўтаётган пайтда портлатиб юборишди. Бунинг оқибатида 6 нафар полицияси ҳалок бўлди.\nМаочи исёнчилар 1967 йилдан бери Ҳиндистоннинг бир неча штатларида қуролли тўқнашувлар уюштириб келади.


Ўзбекистонда пенсия миқдори нега жуда ҳам кам? – mulkdor.com\nЎзбекистонда пенсия миқдори нега жуда ҳам кам?\nMay 30 2018, 07:05 ЖамиятЎзбекистон\nМолия вазирлиги ҳузуридаги Бюджетдан ташқари Пенсия фонди Ўзбекистонда пенсия таъминот тизимининг бугунги ҳолати, истиқболлари ва унинг самарадорлигини оширишга қаратилган янги концепция лойиҳаси эълон қилинди\nЎзбекистонда умумий аҳоли сонида нафақа олувчилар улуши йилдан йилга ошиб бормоқда. Хусусан 2010 йилда аҳолининг 5,9 фоиз нафақахўр бўлган бўлса 2018 йилда уларнинг сони – 7,4 фоиз гача ошган. Прогнозларга кўра ушбу кўрсатгич 2019 йилда 9 фоиздан ошади, 2025 йилга келиб эса – 11 фоизга етади.\nБунинг сабаблари бир нечта: Ўзбекистонда нафақага чиқиш ёши нисбатан паст: Эркаклар – 60, аёллар – 55. Масалан: Қозоғистонда 63/58, Жанубий Кореяда 60/60, Британияда 65/60, Японияда 65/65.\nИккинчи сабаб, болалар кўп туғилган 50-60 йилларда (беби-бум) туғилган фуқаролар айнан ҳозир пенсия ёшига етган.\nМаълумки, Ўзбекистонда пенсия миқдори – муносиб ҳаёт кечиришини таъминлай олмайдиган даражада кам. Бунинг сабаблари бир неча.\nБиринчидан, солиқ тўловчилар сони жуда кам. Ўзбекистонда меҳнатга лаёқатли аҳоли сони 17 млн киши бўлса, шундан 10,2 млн киши (60 фоиз) пенсия фондига ҳеч қандай тўловлар амалга оширмайди. Улар ё умуман ишламайди, ё иқтисоднинг “яширин” секторида фаолият юритади.\nХалқаро меҳнат ташкилоти талабларига мувофиқ, солиқ тўловчилар сони пенсия олувчиларга нисбатан 1:4 миқдорида бўлиши керак. Ўзбекистонда бугунги кунда ушбу кўрсатгич 1:1,5га тенг.\nИккинчидан, Ўзбекистонда иж стажи 7 йилдан кам бўлмаган шахсларга пенсия тайинлаш ҳуқуқи берилган. Яъни фуқаро меҳнатга лаёқатли ёшида 7 йил ишласа кифоя, кейин у пенсияга умид қилиши мумкин.\nВаҳоланки, Халқаро Меҳнат ташкилотининг Конвенциясига мувофиқ, ёшига доир пенсия олиш учун энг кам иш стажи 15 йил этиб белгиланган.\nСолиштириш учун, Қозоғистонда – 10 йил, Россияда келаси йилдан – 10 йил, Жанубий Корея, Белоруссияда – 10 йил, Озарбайжонда – 12 йил, Эстония, Литвада – 15 йил.\nУчинчидан, пенсия жамғармаси маблағларининг самарасиз тақсимланиши натижасида. Хусусан, жамғарма маблағларининг сезиларли қисми имтиёзли пенсияларни таъминлашга сарфланади. Бундай пенсиялар жами пенсияларнинг салкам 20% ини ташкил қилади.\nПенсия тизимини ислоҳ қилиш концепцияси\nНорматив ҳуқуқий базани яхшилаш;\nЗамонавий ахборот-коммуникация тизимини жорий этиш;\nТизимининг ижтимоий адолати ва самарадорлигини ошириш. Пенсияга чиқиш ёшини босқичма босқич ошириб бориш, энг кам иш стажи миқдорини ошириш;\nРағбатлантирувчи механизмларни жорий этиш. Иш стажи ва пенсия миқдори орасида боғлиқликни ошириш;\nФуқароларнинг ихтиёрий иштирокини таъминлаш. Масалан: ишлаётган эр учун хотинининг бўлажак пенсиясига суғурта тўлаш имконини яратиш.\nҲужжатнинг тўлиқ матни билан Пенсия жамғармаси саҳифасида танишинг.\nМирзиёев тошкент прокуратураси ва милициясининг ...\n2018 йил 1 июлдан бошлаб Тошкент шаҳри кўчалари ҳуқуқ тартибот органлари томонидан туну-кун назорат остида олинади. 19 июнь куни президент томонидан “Хавфсиз пойтахт” ...


Тавсия - soglom.uz\nОртиқча вазн соғлиқ учун зарарли экани сир эмас. Лекин вазннинг кескин камайиши ҳам хавфли бўлиши мумкин. Яқинда АҚШлик мутахассислар тадқиқот ўтказишди ва соғлом озиш учун ҳафтасига неча килограммдан вазн ташлаш кераклигини аниқлади. Улар вазннинг…\nЗарур масаллиқлар: 2 дона сабзи, 3-4 бўлак саримсоқ, 200 гр дудланган колбаса, 2 дона бодринг, 200 гр пишлоқ, 1 дона консерваланган жўхори ва 200 гр майонез.\nТайёрланиши: қирғичдан чиқарилган сабзи ва эзиб олинган саримсоқ майонез билан…\nЗарур масаллиқлар: 2 дона тухум, 1 стакан ун, 1 стакан қатиқ, 0,5 чой қошиқ истеъмол содаси.\nҲамирнинг ичига солиш учун масаллиқ: 300 грамм қийма, 2-3 бош пиёз, таъбга кўра туз ва зираворлар.\nТайёрланиши: қатиқ истеъмол содаси билан аралаштирилиб,…\nОлхўри – меваларнинг зўри\nОлхўри шарбати калийга бойлиги боис, шишларни қайтаради. Таркибида витаминлар ва минераллар кўплиги жиҳатидан бошқа мевалар шарбатига қараганда олдинги ўринда туради.\nМазкур шарбат бета-каротин ва А витаминига жуда бой. Яна унинг таркибида С, Е, РР,…\n“Куз бўёқлари” пироги\nЗарур масаллиқлар: 200 гр. творог, 3 дона тухум, 200 гр. шакар, 230 гр. ун, 150 гр. сариёғ, 2 чой қошиқ қабартиргич, 100 гр. цукатлар (шакарли сиропда тайёрланган табиий мевалар), 3 дона олма, 1 ошқошиқ ўсимлик ёғи (қолипни ёғлаш учун), 1 ошқошиқ…\nБрусника – буйракка мадад\nБрусника – буйрак, қовуқ ва подагра касаллиги билан оғриган беморлар учун энг фойдали резавор ҳисобланади.\nУнинг таркибидаги бензой кислотаси бактериал флорага барҳам бериб, унинг кўпайишига, йиринглашига барҳам беради. Барглари ҳамда новдаларидан…\nФарзандингиз билан бирга тил ўрганинг\nШиддат билан ривожланаётган бугунги давр энг сўнгги технологиялар билан ишлай олишни, бир эмас, бир нечта хорижий тилларни мукаммал ўрганишни талаб этади. Шу сабаб ҳозирда кўпчилик ота-оналар фарзандларини чет тилларини чуқур ўрганишларини истайди.…\nМутахассислар ҳар куни бодринг истеъмол қилишни маслаҳат беради\nБодринг – энг оммабоп сабзавотлардан бири. Яқинда олимлар унинг кўплаб муҳим хусусиятларини аниқлади. Жумладан, бодринг овқат хазм қилиш жараёнида фаол иштирок этади ва моддалар алмашинувини тезлаштиради.\nБодринг озишни истайдиганларга ҳам тавсия…\nКраб қаламчалари ва помидорли салат\n2017 йил 10 октябр\nЗарур масаллиқлар: 150 гр краб қаламчалари, 1 дона помидор, 1 бўлак саримсоқ, қаттиқ пишлоқ, 20 гр майонез.\nТайёрланиши: краб қаламчалари ва помидор сомонча шаклида тўғралади. Қаттиқ пишлоқ йирик қирғичдан чиқариб олинади. Эзилган саримсоқ…\nЗарур масаллиқлар: 200 гр печенья, 100 мл сув, 70 гр шакар, 2 ош қошиқ какао, 80 гр кокос қириндиси, 80 гр сарёғ, шакар кукуни.\nМайдалаб эзилган печенье, какао билан аралаштирилади.\nИссиқ сувда шакар эритиб олинади ва эритилган шарбат…\nУлуғ шоирнинг эҳтиромига сазовор бўлган ҳамшира 2 сония олдин\n7 кун давомида 33 сония олдин\nБақлажон етиштириш бўйича тавсиялар 1 дақиқа олдин\nСоғлом ҳаёт тарзи – узоқ умр гарови 1 дақиқа олдин\nҚадим юртнинг муҳташам дарвозаси 1 дақиқа олдин\nОфицерлар хизматга йўл олмоқда 1 дақиқа олдин\nOsmondagi qushlar uyasi 1 дақиқа олдин\nҚиш мавсумида юз терисини парваришлаш учун 9 табиий ёғ 2 дақиқа олдин


Ҳатто Windows XP фойдаланувчилари уникидан кўпроқ - Terabayt.Uz\nҲатто Windows XP фойдаланувчилари уникидан кўпроқ\nРедмондлик Microsoft компанияси ўтган йили кутилмаганда ўзининг янги авлод операцион тизими - Windows 11 ни чиқарди. Уни ўрнатиш учун қўйилган тизим талаблари ҳам эса аввалги Windows 10 талабларига қараганда бир қанча юқори эди ва натижада дунёдаги миллионлаб компютерлар янги авлод Windows операцион тизимига мос эмаслиги маълум бўлди.\nLansweeper компанияси тадқиқотлари Windows 11 ни қабул қилиш даражаси ҳақида баъзи қизиқарли маълумотларни ошкор қилди. Қизиғи шундаки, фойдаланувчиларнинг атиги 1,44 фоизи Windows 11 га ўтишган ва бу 21 йил аввал чиқарилган Windows XP (1,71%) ва 13 йил олдин чиқарилган Windows 7 (4,70%) версияларидан анча паст бўлиб, буларнинг иккови учун ҳам аллақачон қўллаб-қувватлаш тугатилган. Windows 10 эса (80,34%) бугунги кунда узоқ вақт давомида энг оммабоп бўлиб турибди.\nWindows 7 каби эскирган операцион тизимларни ишга тушириш киберхавфсизлик учун хавф туғдиради, чунки унда хатоликлар, хавфсизлик тузатишлари ёки янги функцияларнинг йўқ. Бу эса ҳар қандай фойдаланувчини киберҳужумларига сезиларли даражада мойил қилади.\nЎҚИНГ: Янги Need for Speed қачон чиқарилиши маълум бўлди\n#Windows #Windows 10 #Windows XP #Windows 7 #Windows 11


ИнтерФУТБОЛ :: «Миллий»даги чим яна нега ўпирилмоқда?\n«Миллий»даги чим яна нега ўпирилмоқда?\n7 июнь куни Ўзбекистон терма жамоаси Тошкентда КХДР билан ўртоқлик ўйини ўтказиб, 4:0 ҳисобида ғалаба қозонди. Йирик ҳисобдаги ғалаба мухлислар кайфиятини кўтаргани баробарида «Миллий» стадионининг янгиланган чими яна эътирозларга сабаб бўлди. Афсуски, Сурия термасига қарши кечган баҳсда ҳам чимнинг идеал ҳолатда эмаслиги айрим ҳолларда футболчиларга халал берди.\nКХДРга қарши учрашув «Миллий» арена майдони тўла кўчириб ташланиб, унга буткул янги чим экилганидан кейинги биринчи расмий ўйин эди. Tribuna.uz нашри мазкур ҳолатга изоҳ олиш учун ЎФА буюртмаси асосида Ўзбекистоннинг бош аренаси майдонини парваришлаш масъулиятини олган туркиялик мутахассис Тайфун Тунгузга мурожаат қилди. Мутахассис эса хавотирга ўрин йўқлигини айтмоқда.\n«Чим синовдан яхши ўтди. Кўчган жойлар бундан кўпроқ ҳам бўлиши мумкинлигини кутгандик. Экилганига 5-6 йил бўлган чимларда ҳам шундай ҳолат кузатилади. КХДР билан ўйинда майдоннинг 5та нуқтасида кўчган ва бузилган жойлар бўлди. Бундан хавотир олмаса ҳам бўлади. Бештадан кўпроғига салбий баҳо бериш мумкин эди, лекин бу нормал ҳолат. Экилган чим жаҳон стандартига жавоб беради. Майдоннинг ҳозирги ҳолатига бемалол яхши баҳо беришимиз мумкин. Буни ютуғимиз деб ҳисоблайман. Кетган меҳнатимизга арзийди», - деди у. Тайфун Тунгуз Iren (Туркия) компаниясининг ландшафт дизайни бўйича архитектори саналади. Унинг сўзларига кўра, яна 1-1,5 ойлардан кейин «Миллий» стадиони чими идеал ҳолатга келади ва унда майса ўпирилишлари кузатилмайди. «Майдонга икки хил - секин ва тез ўсувчи майса уруғи экилган. Биринчиси йўқолиб кетади, иккинчиси эса бақувват бўлиб қолади. Чимга эътибор билан қаралса, 10-15 йил бемалол хизмат қилади. Ҳар бир-икки йилда уруғ сочиб турилади. Туркиядаги «Қайсариспор» стадиони чими 2011 йилда экилган эди», - деди Тайфун Тунгуз.\nҲозир ушбу стадион майдонини парваришлаш билан беш нафар ходим шуғулланмоқда. Улардан икки нафари - Iren мутахассисларидир. Ушбу компания Туркияда 6та ёпиқ ва 56та очиқ стадион майдони парвариши билан шуғулланади. Шунингдек, Грузия ва Хорватиядаги бир нечта ареналарга хизмат кўрсатиш билан бирга яна қатор мамлакатларга чимни парваришлаш техникаларини экспорт қилади. Хусусан, Ўзбекистон футбол ассоциацияси ҳам май ойида ёпиқ стадион майдонини шамоллатишда фойдаланиладиган 15та махсус вентилятор сотиб олди. Туркия футбол федерациясининг майдонлар ҳолати бўйича инспектори ҳисобланувчи Тайфун Тунгуз билан шартнома 16 июнгача тузилган.\n«Кейинчалик бир ойда бир марта келиб турамиз. Бу ердаги майдон усталарига ҳаммасини ўргатганмиз. Улар чимга ўғит ва дориларни вақтида бериб, суғориш ва ўриш ишларини бажариб боришса бас. Ҳар ой келиб турсак-да, интернетда сурат юбориш орқали ҳам боғланиб, керакли тавсияларни бериб турамиз», - дейди туркиялик мутахассис. Унинг айтишича, ҳозир Ўзбекистонда футбол майдони чими бўйича етук мутахассислар йўқ. Мамлакатдаги аксарият стадионларда чим тупроқда экилган. ФИФА стандартларига асосан эса майса қумга экилиши лозим. Тупроққа экилган майса илдизи ерга чуқур кириб бора олмайди. Қолаверса, қумли майдонда футболчилар йиқилганда жароҳат олиш эҳтимоли камроқ бўлади.\nЭслатиб ўтамиз, «Миллий» стадиони 2012 йилда фойдаланишга топширилган бўлса, шундан буён ундаги майдон ҳолати тез-тез танқид қилиб келинади. Аввал «Бунёдкор» номи билан аталган арена 2018 йилда ЎФА тасарруфига ўтказилган эди. Стадионнинг аввалги чими мутлақо талабга жавоб бермасди. Шу боис 2019 йил бошида у тўлалигича кўчириб ташланиб, март ойида майдонга илк уруғ сепилганди.


Бунёдбек Саидовнинг “Отам дуоси” номли концерт дастури ҳақида батафсил » PopCorn.uz - Шоу Бизнес олами хақиқати\nБунёдбек Саидовнинг “Отам дуоси” номли концерт дастури ҳақида батафсил\nСана: 05.04.2016 1204\n4-апрель кунлари “Истиқлол” санъат саройида “Нихол” мукофоти совриндори Бунёдбек Саидовнинг “Отам дуоси” номли концерт дастурининг биринчи куни бўлиб ўтди. Кутилганидан ҳам аъло даражада қарши олинган мазкур дастур 2 қисмдан иборат бўлди. Зал мухлисларга тўла. Бирорта ҳам бўш жойни кўрмайсиз.\nКонцертни Аҳрор Қўшматов очиб берди. “Норим-норим” қўшиғи билан бошланган дастур номига хонанда ойдинлик киритиб ўтди. Шундан сўнг, “Отам дуоси” номли қўшиқ ижро этилди. “Болалар” номли тарона билан дастур давомланди. Бу композициянинг рақсида жажжи истеъдод эгаларидан ташкил топган “Асал” гуруҳи бўлди. “Бо бир нарсанг” номли хоразмча қўшиғи томошабинларни “жонлантирди”. Кўпчиликка таниш бўлган “Сариқ кўйлак” таронаси “Дилноза Ортиқовани рақси билан ташриф буюрганларга янада яхши кайфият улашди. Шундан сўнг “Сен билан” номли сокин, бироқ оҳангида мамнунлик, муҳаббатга тўла таронани куйлаб берди.\nШу пайт саҳнада икки божа пайдо бўлди ва уларнинг илтимосига кўра “Божалар” қўшиғини куйлаб берди. Саҳнада эса раққос йигитлар икки божа билан бирга ажойиб рақсни ижро этишди. Томошабинларни рақсга чорлаган “Қарға” қўшиғи концертга кутилмаган бурилиш ясади. Ҳамма хурсанд рақсга тушиб, хонандани қўллаб-қувватладилар. “Минжиқ” таронаси ижро этилганида “Тумор” рақс ансамблининг қизлари қўшиққа мос замонавий рақсларини тақдим қилишди.\nХонанда шу қўшиқдан кейин бирма-бир ташриф буюрган меҳмон санъаткорларни эълон қилиб, уларга ўз миннатдорчилигини билдирди. Тошкентда кўплаб мухлис орттиришига сабабчи бўлган ва хонанда учун жудаям омадли келган Манзура билан ижро қилган “Дастингдан” номли дуэти ҳақида бироз тўхталиб ўтди. Шундан сўнг, томошабинлар қаторида ўтирган хонандани ушбу дуэтни бирга ижро қилиш таклифини билдирди. Мазкур дуэтдан сўнг “келин ва куёв можароси” кўрсатиб берилди. Бу можаролар “жанг-жанг” қўшиғига уланиб кетди. Кетма-кетликни “Мазалим” ва “Лўппи” (рақсида “Тумор” ансамбли қизлари), “Иби-иби” (рақсида Дилноза Ортиқова) қўшиқлари билан давом эттирди. Дастурнинг биринчи қисмига якун ясалди ва саҳнада барчага таниш бўлган “Наво шоу” кўрсатуви мухлислар билан биргаликда ўтказилди.\nИккинчи қисм устоз санъаткорларнинг “Биринчи муҳаббатим” композицияси билан бошланди. Жонли ижрода куйланган мусиқий асарнинг рақсида Шодиёра Омонова бўлди. Хонанда “Сариқ кўйлак”, “Қизил кўйлак” қўшиқларидан сўнг, талабларга биноан “Кўк кўйлак” таронасини яратди ва бу қўшиқ дастурдан муносиб ўрин эгаллади. Унга Муборак Қодирова ўз рақси билан янада безак берди. “Уч сўм пул” қўшиғида томошабинлар биргаликда рақсга тушишди.\nСўнг “Ойимсан” (рақсида Ирода Исмоилова), “Кўзларинг жаллод” (рақсида Паризода), “Кечир” (рақсида “Тумор” рақс ансамбли) қўшиқлари кетма-кет тақдим этилди. “Дермиш” номли сокин тарона эса ҳаётийлиги билан тингловчилар қалбидан жой олди. Хонанда ҳар йилги анъанага мувофиқ, попури ижро этди. Бироқ бу галгиси бутунлай ўзгача эди. Аввалига мухлислар соғинган устоз санъаткорлар ижросидаги тарона парчаларидан тузилган шўх попури ижро этилган бўлса, кейин Хоразм элининг суйган хонандалари ижросидаги қўшиқ парчаларидан тузилган попури ижро қилинди. Бунда барча мухлислар мириқиб рақсга тушишди.\nКонцертнинг энг авжига чиққан жойи деб айнан попури ижро этилган жараённи айтиш мумкин. “Муборак”, “Хазорасп” қўшиқларидан сўнг, барча кутган “Лазги” таронаси билан концерт якунланди. Жами 26 та қўшиқ ижро этилган мазкур концерт дастури ҳақиқатдан ҳам кутилмаган совғаларга бой бўлди. Бунёдбек Саидовнинг бу йилги концерти унинг ҳамма мухлисларига манзур келди. Буни концертдан сўнг мухлисларнинг ўзаро суҳбатларидан билиб олиш қийин эмас эди. Хонанданинг келгусидаги ижодига ва бугунги концерт дастурига омад тилаб қоламиз. Хонанданинг маълум қилишича, икки кунлик дастур бир бирини такрорламайди. Шундай экан, бугунги дастур ҳам ўзгача бўлиши аниқ. Омад тилаймиз ва кузатишда давом этамиз.


“Хоразм ёшлари” газетаси муҳаррири Эрпўлат Бахтнинг таъкидлашича, йиғилиш шошма-шошарлик билан ўтказилган бўлиб, ярим соат давом этган.\n“Би-Би-Си” радиоси мухбири Қудрат Бобожонов эса таъсис йиғилишига хорижий ОАВда ишлайдиган журналистлар умуман таклиф этилмаганини билдирди.\n“Бундай анжуманларга нодавлат оммавий ахборот воситалари вакиллари ва мустақил журналистларни таклиф этмаслик, уларни чеклаш Ўзбекистонда урф бўляпти. Бу янги цензура институти шаклланганидан дарак беради. Мазкур институт нафақат мақолаларни, балки тузум учун номақбул бўлган журналистларни ҳам чеклаб қўяди”, деди у.\nМаълумотларга кўра, ижодий уюшма раиси Шерзод Ғуломов иштирок этган ушбу таъсис йиғилишида вилоят бўлими ташкил этилиб, бўлим раиси ва бошқарув ҳайъати сайланган. Вилоят телерадиокомпанияси раиси Нураҳмад Ҳожибой ўғли маҳаллий ҳокимлик тавсиясига кўра вилоят бўлими раиси этиб сайланган.\nЭ.Бахтнинг айтишича, кўпчилик Н.Ҳожибой ўғлининг номзодига эътироз билдирган. Чунки бу номзоднинг мутахассислиги журналист эмас. Мажлисда ҳам унинг номзоди ҳокимликдан тавсия этилгани айтилгани кўпчиликка ёқмаган. Улар нодавлат, нотижорат ташкилот бўлмиш ижодий уюшмага ҳам ҳокимлик номзоди тиқиштирилганидан норози бўлган.\n“Хоразм ҳақиқати” газетаси мухбири Феруза Тангрибердиеванинг сўзларига қараганда, норозиликларга нисбатан ҳеч қандай муносабат билдирилмаган.\nВилоят матбуот ва ахборот бошқармасидан олинган маълумотларга кўра, 2 та вилоят, 12 та туман, 12 та тармоқ, 2 та мустақил газета, 2 та журнал ва Хоразмда ягона бўлган телерадиокомпанияда юзлаб журналистлар фаолият кўрсатади.\nМаҳаллий журналистлардан бирининг таъкидлашича, бугунги кунда қалам аҳлини қийнаётган кўплаб муаммолар мавжуд. Хусусан, ойлиги камлиги, шу боис, кўрсатилган мавзуларни ёзишга мажбур бўлаётгани сабабли халқ ўртасида журналистларнинг нуфузи тушиб кетган. Гарчи қонун бўйича цензура бекор қилинган бўлса-да, бу ишни бажариш муҳаррирлар зиммасига юкланган. Натижада цензура янада кучайган.


Кибержиноятчиларга ўлжа бўлмай десангиз - Huquq.uz\nКибержиноятчиларга ўлжа бўлмай десангиз\n14:30 - 31.05.2021\nРақамли технологиялардан фойдаланган ҳолда фаолият юритаётган ташкилотларда кибeрхавфсизликни таъминлаш долзарб вазифадир. Бундай ҳужумларга учрамаслик учун қуйидаги тавсияларга амал қилиш лозим:\n– интернетга кириш, зарарли фаолиятга қарши курашиш учун мўлжалланган махсус дастурий таъминотга эга қурилмалардан фойдаланинг, уларни ўз вақтида янгилаб туринг;\n– хавфсизликка жавоб берадиган янгиланишлар ўрнатилган, бошқа дастурий таъминотнинг версияларига эга бўлган операцион тизимдан фойдаланинг;\n– сайтлардан фойдаланганда уларнинг ташқи кўринишига, веб-манзилига эътибор беринг, эҳтимол сиз унинг сохта нусхасига киргандирсиз;\n– шахсий маълумотларни фақат хавфсиз протоколлардан фойдаланадиган сайтларга киритинг (одатда браузерда бундай сайт манзили ёнида яшил фонда блокировка белгиси кўрсатилади);\n– турли сайтларда бир хил логин ва пароллардан фойдаланманг;\n– жуда енгил ё осон тахмин қилинадиган пароллардан фойдаланманг (туғилган сана, телефон рақами ва ҳоказо);\n– кутилмаган ё ғайриоддий электрон почта хабарларидан эҳтиёт бўлинг, ҳатто жўнатувчини билсангиз ҳам ҳеч қачон ичидаги қўшимчаларни очманг ёки бундай электрон почтадаги ҳаволалардан фойдаланманг;\n– ҳисоб маълумотларини талаб қиладиган электрон почта хабарларидан эҳтиёт бўлинг (молия муассасалари деярли ҳеч қачон электрон почта орқали молиявий маълумотни сўрамайди), ҳеч қачон ҳимояланмаган интернет каналлари орқали молиявий маълумотларни юборманг;\n– дўстларингиздан молиявий операцияларни амалга ошириш ёки молиявий маълумотларни узатишни рағбатлантирувчи хабарларни олганингизда, ушбу маълумотни бошқа алоқа каналлари (шахсий учрашув, телефон қўнғироғи, овозли хабар йўллаш имконига эга мессенжер) ёрдамида текширинг ёки жавобларини учинчи шахслар билиши мумкин бўлмаган назорат саволларини бериш орқали суҳбатдошингизнинг шахсига аниқлик киритинг;\n– интернет орқали пул тўлашда иложи бўлса «Visa» ва «MasterCard» халқаро тўлов тизимлари учун «3D Secure» каби тўловларнинг қўшимча хавфсизлигини таъминлаш технологияларидан фойдаланинг;\n– ўзларини банк ходими деб таништирган ва банк картангиз маълумотларини беришингизни сўраган нотаниш одамлар билан ҳеч қачон телефонда гаплашманг;\n– банк картангиз маълумотларини хавфсиз жойда сақланг, уларни ҳеч кимга айтманг, хабар берманг ёки СМС орқали юборманг;\n– қайдларингизнинг сақланиб қолиши учун дўстларингиз ва яқинларингиз доирасини чекланг. Шахсий маълумотларингизни ҳеч қачон янги онлайн дўстлар билан баҳам кўрманг;\n– «Диққат! Сизнинг аккаунтингиз бузиб ташланди. Аккаунтингизни тасдиқлаш учун қўнғироқ қилишингиз керак. Бизга хабар юборинг, биз сизни қайта чақирамиз» каби хабарлардан эҳтиёт бўлинг;\n– «Click jacking» қурбонига айланманг. Бу шундай турдаги киберҳужумки, биринчи қарашда улар зарарсиз контентга ўхшайдиган гиперҳаволаларни ўзида сақлайди. Бироқ гиперҳаволани босиш зарарли дастур учун йўл очади, у сизнинг компьютерингизга тажовуз қилиши ёки сизнинг шахсий маълумотларингизни четга узатиши мумкин;\n– электрон почтада ва сайтда, агар сиз билан иш олиб борадиган обрўли молиявий муассасаларнинг номлари бўлса ҳам URL манзилларини диққат билан кўриб чиқинг. Энг кенг тарқалган ҳийла – қонуний сайт номи ва сохта нарсаларнинг комбинацияси. Ушбу манзиллар кўпинча қонуний кўринишда ҳакерлик билан боғлиқлигини яширадиган нусха кўчирадиган сайтларга олиб келади. Баъзида URL қонуний бўлиши мумкин, аммо ҳаволани босганингизда, у сизни бошқа сайтга олиб боради.


БОШ ҚОМУСИМИЗДА САЙЛОВ ҲУҚУҚИ | "Adolat" нашриёти\nБОШ ҚОМУСИМИЗДА САЙЛОВ ҲУҚУҚИ\nМустақиллигимиз қомуси бўлган Конституциямиз халқимиз ижтимоий-сиёсий, маьнавий-иқтисодий ҳаётида катта аҳамиятга эгадир. У Ўзбекистонда яшаётган фуқароларнинг дунёқарашини, ўзаро муносабатлар, меҳр-оқибат, ўзга миллат ва элатларга нисбатан ҳурмат, илмга интилиш, ор-номус каби юксак олижаноб фазилатларни ҳам ўзида мужассамлаштирган.\nЎзбекистон Республикаси Конституцияси мустақиллик берган ҳуррият тимсолидир аслида. Унинг тарихий аҳамияти ва моҳияти шундан иборатки, унда республикамиз фуқароларининг ҳақ-ҳуқуқи, эркинлиги, қадриятлари, урф-одатлари, барча фуқароларнинг қонун олдида тенглиги ўз ифодасини топган. Шунинг учун ҳам халқимиз ҳар йили 8 декабрда Ўзбекистон Конституцияси байрамини ўзига хос кайфиятда нишонлайди.\nКонституция лотинча сўз бўлиб “ўрнатаман”, “белгилаб қўяман” деган мазмунни ифода этади. Ўзбек тилида “асосий қонун”, яъни давлатни бошқариш, унинг ички ва ташқи ҳудудларини идора қилиш каби маьноларни англатади. Бу қомусий ҳужжатнинг халқчилиллиги шундаки, унда миллий урф-одатларимиз, аньаналаримиз, эьтиқодимиз, умуман, миллий қадриятларимиз ҳимояси ва равнақи аниқ белгилаб қўйилган.\nАсосий Қонунимизнинг VIII боби “Сиёсий ҳуқуқлар” деб номланади. Мазкур бобдаги 32-моддага кўра: “Ўзбекистон Республикасининг фуқаролари жамият ва давлат ишларини бошқаришда бевосита ҳамда ўз вакиллари орқали иштирок этиш ҳуқуқига эгадирлар. Бундай иштирок этиш ўзини ўзи бошқариш, референдумлар ўтказиш ва давлат органларини демократик тарзда ташкил этиш, шунингдек давлат органларининг фаолияти устидан жамоатчилик назоратини ривожлантириш ва такомиллаштириш йўли билан амалга оширилади.\nДавлат органларининг фаолияти устидан жамоатчилик назоратини амалга ошириш тартиби қонун билан белгиланади.”\nКонституциямизнинг 13-моддасида шундай дейилган: “Ўзбекистон Республикасида демократия умуминсоний принципларга асосланади, уларга кура инсон, унинг ҳаёти, эркинлиги, шаъни, қадр-қиммати ва бошқа дахлсиз ҳуқуқлари олий қадрият ҳисобланади.\nДемократик ҳуқуқ ва эркинликлар Конституция ва қонунлар билан ҳимоя қилинади”.\nМустақиллик даврида Ўзбекистонда эркин фуқаролик жамияти ва демократик ҳуқуқий давлат қурилмокда. Чинакам демократиянинг зарурий ва ҳуқуқий таркиби сифатида кўппартиявийлик принципи амалда шаклланмоқда. Ўзбекистон Республикаси Президенти сайлови ва парламент сайловларининг кўппартиявийлик принципи асосида ўтказилаётганлиги ҳам бунинг ёрқин исботидир.\nКонституциянинг 90-моддасига кўра, “Ўзбекистон Республикаси Президенти лавозимига ўттиз беш ёшдан кичик бўлмаган, давлат тилини яхши биладиган, бевосита сайловгача камида 10 йил Ўзбекистон ҳудудида муқим яшаётган Ўзбекистон Республикаси фуқароси сайланиши мумкин.”\nКонституциянинг XXIII боби “Сайлов тизими” деб номланган. 117-моддага кўра: “Ўзбекистон Республикасининг фуқаролари давлат ҳокимияти вакиллик органларига сайлаш ва сайланиш ҳуқуқига эгадирлар. Ҳар бир сайловчи бир овозга эга. Овоз бериш ҳуқуқи, ўз хоҳиш иродасини билдириш тенглиги ва эркинлиги қонун билан кафолатланади.\nЎзбекистон Республикаси Президенти сайлови, Ўзбекистон Республикаси Олий Мажлисининг Қонунчилик палатасига ҳамда Қорақалпоғистон Республикаси Жўқорғи Кенгесига, вилоятлар, туманлар, шаҳарлар давлат ҳокимияти вакиллик органларига сайлов тегишинча уларнинг конституциявий ваколат муддати тугайдиган йилда – декабрь ойи учинчи ўн кунлигининг биринчи якшанбасида ўтказилади. Сайловлар умумий, тенг ва тўғридан-тўғри сайлов ҳуқуқи асосида яширин овоз бериш йўли билан ўтказилади. Ўзбекистон Республикасининг ўн саккиз ёшга тўлган фуқаролари сайлаш ҳуқуқига эгадирлар.\nЎзбекистон Республикаси Марказий сайлов комиссияси ўз фаолиятини доимий асосда амалга оширади ва ўз фаолиятида Ўзбекистон Республикаси Конституциясига, Ўзбекистон Республикасининг сайлов тўғрисидаги ҳамда референдум тўғрисидаги қонунларига ва бошқа қонунларга амал қилади.”\nБош Қомусимизда Ўзбекистон фуқароси бўлган барча миллат ва элатларнинг тили, урф-одатлари, миллий аньаналарини ҳурмат қилиш кафолатланган. Бу эса, ана шу миллат ва элатлар ўртасидаги дўстлик ришталари мустаҳкамлиги гаровидир.\nАсосий Қонунда адолат, иймон, олижаноблик, фидойилик, инсонга ғамхўрлик, мардлик сингари миллийлигимизнинг белгиси бўлган улуғ фазилатлар акс эттирилган. Ўзбекистонда яшовчи барча фуқароларнинг фаровон ҳаёт кечиришини таьминлаш, инсонпарвар ҳуқуқий давлат барпо этиш каби олижаноб ғоялар ўз ифодасини топган.\nБир сўз билан айтганда, Ўзбекистон – миллати, дини, ижтимоий аҳволи, сиёсий эътиқодидан қатъи назар, умумбашарий инсонпарварлик қоидаларига асосланган ҳолда, фуқароларнинг ҳуқуқлари ва эркинликларини ҳақиқатда таъминлаб берадиган давлатдир. Ўзбекистон Республикаси Конституция ва қонунларининг пировард мақсади инсон, унинг ҳуқуқ ва эркинликларини таъминлашдан иборатдир. Улуғ бобомиз Амир Темур айтганидек, “қаерда адолат ҳукмронлик қилса, шу ерда эркинлик бўлади”. Ҳар биримиз эса, конституциявий ҳуқуқларимиз устувор жамиятда, озод ва обод мамлакатда яшаётганимиз бахтиёрлигимиздир, албатта.


Тожикистонда болафуруш аёллар ҳибсга олинди\nТаҳлилчиларга кўра, тожикистонлик аёлларнинг бола савдосига қўл уришга иқтисодий тақчиллик мажбур қилмоқда.\nТожикистон Ички ишлар вазирлиги маълумотларига кўра, Сўғд вилоятининг Исфара туманида яшовчи Зебо Эминова тўрт ёшли ўғлини 25 минг АҚШ долларига сотаётган пайтда ҳибсга олинган.\nУ илгари судланган Марҳабо Гулова ҳамда Рудакий туманида истиқомат қилувчи Зебо Ашурова билан ўзаро тил бириктириб, бола савдосига қўл урган.\nБолафуруш она ва харидор айни пайтда ички ишлар бўлимининг вақтинчалик сақлаш ҳибсхонасида сақланмоқда.\nЗебо Эминованинг қўшниси Шаҳлонинг айтишича, бу оила серфарзанд, тирикчилиги оғир. Боз устига, эри ҳам ишламайди, доим маст аҳволда юради.\n- Бу оилани ҳаёт синовлари анча қийнади, лекин ҳаммасидан ҳам кўпроқ Зебо қийналиб кетди. Унинг эри оиласи яхши яшаши учун қайғурмас эди. Бечора хотинига қийин, эри уравериб, қўрқитиб қўйган. Назаримда, ҳар қандай шароитда ҳам инсон ўз фарзандидан воз кечмаслиги керак, - дейди Шаҳло.\nТожикистон Ички ишлар вазирлиги матбуот маркази маълумотларига мувофиқ, жорий йилда фарзанд сотиш билан боғлиқ ҳолат биринчи марта қайдга олинган.\nОта-оналар ўз фарзандларини сотишга нима мажбур қилаяпти? Маҳаллий кузатувчи Абдурасул Мамадалиевнинг айтишича, бундай салбий иллатларнинг кўпайишига кўпроқ мамлакатдаги ижтимоий аҳволнинг оғирлиги сабаб бўлмоқда.\n- Мана шундай даҳшатли воқеалар мамлакат аҳолисининг иқтисодий аҳволи нечоғли эканини кўрсатиб турибди. Бундай воқеани эшитиб, даҳшатга тушади одам. Чунки ўша одамнинг руҳини ҳам, қалбини ҳам ва маънавий оламини ҳам иқтисодий қийинчиликлар кемириб ташлаган. Унинг кўзига пуштикамаридан пайдо бўлган фарзанди эмас, балки яшаш учун керак бўлган восита кўринаяпти, холос, - дейди Абдурасул Мамадалиев.\nМаҳаллий таҳлилчиларнинг таъкидлашларича, мамлакатда оналик ва болаликни ҳимоя қилиш каби дастурлар ўтмишда қолиб кетган. Республика ҳукуматининг жорий йил феврал ойида қабул қилган қарорига биноан кўп болали ва янги туғилган болаларга бериладиган моддий ёрдам миқдори қисқартирилган. Эндиликда кам таъминланган ва кўп болали оилаларга ҳар ойда илгариги 80 сомоний (20 АҚШ доллари) ўрнига 20 сомоний (5 АҚШ доллари) миқдорида моддий ёрдам берилади.\nСўғд вилоятидаги Болалар хуқуқларини ҳимоя қилиш комиссияси раҳбари Рухсора Каримхўжаеванинг айтишича, бугунги кунда жуда кўп ёш болалар турли хил зўравонликлар дуч келиб, одам савдоси қурбонига айланмоқдалар.\nАна шундай болаларни аниқлаш, уларни янги ҳаётга қайтариш учун вилоят ҳукумати ва Халқаро миграция ташкилоти кўмагида вилоятда болаларга бошпана берадиган марказ ташкил этилган.\n“Марказ одам савдоси қурбони бўлган, оилада турли хил зўравонликларга учраган, ҳаётдан кўнгли совиб кетган болаларни ўз ҳимоясига олади. Бундай болалар борлигини сизлар қандай қилиб аниқлайсизлар?” деб сўраймиз комиссия раҳбаридан.\n- Аввало, давлат ташкилотлари билан мустаҳкам алоқамиз бор, ички ишлар бўлимлари билан ҳам. Аста-секин одамлар ишончига кирдик. Масалан, ўтган йили вилоят шарқидан бир аёл келиб, олти ойлик боласини сотмоқчи бўлди. Икки ой давомида вакилларимиз у билан тушунтириш ишларини олиб борди. Бу муддат ичида эса фарзанди марказда сақланди. Ҳозир ўша аёл ишлаяпти, фарзанди икки яшар бўлиб қолди, - дейди Рухсора Каримхўжаева.\nРасмий маълумотларга кўра, 2010 йилда мамлакатда одам савдоси билан боғлиқ 600 га яқин жиноий иш қўзғатилган. Биргина Сўғд вилоятида бола сотиш билан боғлиқ олтита жиноят содир этилган. Сотилажак гўдакларнинг икки нафари бир ҳафталик чақалоқ бўлган.


МУСОФИРЧИЛИКДА ОНАМНИ ЙУКОТДИМ .. (Укинг мулохаза килинг) » Tengsiz Portal №1\nBosh Sahifa » Hikoyalar » МУСОФИРЧИЛИКДА ОНАМНИ ЙУКОТДИМ .. (Укинг мулохаза килинг)\nМУСОФИРЧИЛИКДА ОНАМНИ ЙУКОТДИМ ..\n(Укинг мулохаза килинг)\nХозирда хар бир инсонлар узга юртларда мусофирчиликда азоб билан, кийналиб рузгор тирикчилик деб, узининг якин инсонларини йукотиб армонда алам билан юрганлари хеч бирларимизга сир эмасдир. Шундай инсонлардан бири узининг юрак дардларини менга ёзган ва бирга ижод килиб сизларга еткизишимни сураган бир укамни мактублари ....\nСмс Асалому алайкум хурматли Робиябегим опа бугунги кунларда юрагимдаги дардларим хеч каерга сигмай колди, кийналиб кетдим бу хаётнинг шавкатсизлигидан, сизга ёзгим ва дардлашгим келди. Онамни бир умурга ёкотганимдан кейин, хаётим мазмунсиз, топган молу-давлатим хам татимайдиган булиб колди. Якинда синглимни турмушга чикардим, онамни урниилари билиниб то туй тугагунча кузимдаги ёшларимни бошкаларга, яне сингилларимга хам сездирмай курсатмасдан зурга чидаб юрдим. Катта синглимга фотиха берганимда укриб юбормаслик учун, узимни амаллаб кузларимда тинимсиз ёшлар билан, кузатиб колдим.\nШу кунларда уйда узимни ёлгиз хис киламан,гуё онамсиз хаётим коронгу тунга ухшаб колган, агар кенжатой синглим булмаганида бу жимжит уй мени адои тамом киларди. Якинда хайит келса онамга йил берамиз билмайман кандай яшаб юрганимни, камбагалчилик ва йукчилик мажбур этмаганида,балким онамни вактида холидан хабар олиб. мусофир юртларда юрмасдан узим даволатиб олармидим. Россияларда ишлаб ишим унча ухшамади, чунки топган пулларим хали хужат килишга, хали еб ичиш ижарага тулашга мажбур булиб уйга озгина жунатган пулларим хеч нарса булмасди. Отам касалликдан ёшлигимизда вафот этиб кетган эдилар, оилада иккта синглим ва мени онам рахматли бир узлари кийналиб булса хам,мехнат килиб вояга еткизганлар. Мен оилада озгина каттарок ва аклимни таниганрок булганлигим учун онамга имкон кадар ёрдамлашиб, мактабдан сунг, бозорда аравакашлик килиб пул ишлаб олиб келардим. Мактабни битириб хунар урганардим ва бозорда юк ташиб хам ишлардим. кейинги вактларда Россияларда ишлаш кийинлашиб колганлиги боис, танишлар билан гаплашиб Кореяга хужатларимни бир уртогимни отаси ёрдами билан, тугрилатиб контракт билан ишга кетдим. Менга ёрдам берган ошнамни отаси катта пул билан тугрилаб,бир йиллик мехнатим пули устидан келишган эдик. У ерда ишларим яхши булиб, телефонлашиб онам ва синглим билан гаплашиб топган пулларимни жунатиб турардим. Онам рахматли ушанда яхшиям сени акилсизрок вактимда тукан эканман углим,уйларни тузатдим юборган пулларинга. сингилларинга сеплар килдим. Сендан мингдан минг розиман болам, энди кунглим тук отанг урнига бош булиб сингилларинга узинг фотиха берасан туйларида, бир-бирларинга мехрибон булинглар деб, куп телефонда тайинлардилар. Нега хадеб шундай дейсиз, мени сиздан бошка суянчигим ва мехрибоним йук, сизга ишониб сиз учун яшаб юрибман, узингиз хаммамизни туйимизда отам уррнига хам бош булиб фотиха берасиз деб айтардим. Орадан 4- йил утиб мен жуда кундан кунга хурсанд яшардим, бир йиллик иш хакимни бериб ошнамни отасидан кутулдим.. Ишлаган пулларим бемалол яшаб бирон бизнес иш бошлашимга етиб ортади, эндиликда яна бир йилни амаллаб ишлаб тугатсам онажоним ва сингилларим дидорига етишаман. Бундан кейин бошка хеч каерга бормасдан бирга яшаймиз деб уйлардим. Онамни, сингларимни, ватанимни, ошналаримни жуда хам каттик согинган эдим. Уша вактларда онам рахматли упкалари касаланиб юрганини биздан беркитиб яшайверган эканлар, тинимсиз мехнатлар уз кучини курсатиб онамни касал килиб булган экан. Шифохонага ётмасдан даволанишни хохламай пулдан узларига сарфлашга кизганиб, факат биз фарзандларини уйлаб.дори олиб ичиб яна ишлаб юраверганларига бирдан мазалари кочиб уйга келиб бир кечада хаммамизни догда колдириб вафот этадилар.. Иккта синглим йиглаб телефон килишганида Кореядан икки куни ичида ишларимни йигиштириб кандай етиб келганимни билмайман. Тугри аэропортдан уйга бордим. Ховлига кириб бордим, уйда икки синглим бошларида оппок румоларда егниларида кук куйлакларда йиглаб утиришарди, уйимиз тула одам рахматли онамни кабрга куйганларига бир кун булган экан. Мен етиб келгунимча майитни ушлаб туришни рухсат беришмаган эканлар махалла имомлари. Ичкарида утирган сингилларим мени куриб колиб чинкириб йиглаб мен томонга югуришди. Учаламизни йиглаб куришиб турганимизни сингилларимни доду фигон нолаларини курган хамма уйимиздагилар хам йиглай бошладилар. Акажоним бормисиз, омонмисиз, акажооон, - дея мунгли хамда эзилиб йилашарди, онам бизни ташлаб кетдиии...- дея укириб йиглай бошлашди сингларим бараварига.... Онам рахматли бирдан ишдан келиб мазам булмади, эрталаб яхши булиб коларман деб, ётиб кайтиб турмаганларини гапириб беришди.\nХали 50-ёшга хам тулмаган рахматли онаизорим бу дунёни мехнат ва азобларидан мангуга кетганларига хеч ишонгим келмасди.\nКилар ишим тополмаяпман Айтар сузим тополмаяпман\nЛичкамга келган мактуб рухсатлари билан гурухларимизга бугун киритдим бир ойдан бери вакт топа олмадим чунки хаттолари жуда куплиги учун тугрила


Fratelli Casa — Ўзбекистондаги илк кийим-кечак ишлаб чиқарувчи компаниялардан бирининг тарихи\n17:30 / 31.05.2016\nЯнги юз йиллик бошларида Ўзбекистонда ва айнан Тошкент шаҳрида оммабоп кийим-кечак ечими фақат «Ипподром» ва бир нечта бошқа бозорларда ҳал бўлар эди.\nУларда «турИцкий» ва «хитой фабричнИй» деб номланган моллар лим тўла бўлиб шаҳарнинг барча жойларидан ушбу бозорларга транспорт қатнови йўлга қўйилган эди. Аммо Ўзбекистонда эса кийим-кечак ишлаб чиқариш даражаси анча паст ва ачинарли ҳолатда эди.\n«Dolce&Gabbana», «Armani Exchange» «Chanel» ва шулар каби қалбаки ёзувлар эркак ва аёл кийимлари устида ўз ўрнини топган бир пайтда «UZB», «Tashkent», «Uzbekistan» ёзувлари ёки бирон бир миллий усулда номланган брендни яратиб, таниқликка ва муваффақиятга эришиш машаққатли иш деб ҳисобланарди.\nЧетдан олиб келиш, сотиш ўрнига, маҳаллий сифатли ва ҳамёнбоп кийимлар чиқаришни кўзда тутганлар орасида ака-ука Шерзод ва Шохруҳ Қаюмовлар ҳам бор эди. Улар кийимга қизиқувчан, ўз брендларини рўёбга келтириш ва муваффақият қозонишни кўзда тутган ҳолда 2006 йилнинг май ойида ўз брендларига асос солишди.\nБрендларига ном беришда юқорида айтиб ўтилган фактлар ўз таъсирини кўрсатди дейиш ҳам мумкин. Чунки бренднинг номини ўзбекча эмас, балки ўша пайтлари одамларнинг қизиқишларига сазовор бўлиш учун итальянча ном беришди – Fratelli Casa (итальянчадан «Ака-укалар уйи» деб таржима қилинади).\nБиринчи 3 йил бозорлар билан ишлашга тўғри келди. Кейинчалик тадбиркорлар ўз назарларини Тошкент шаҳрида жойлашган кийим-кечак дўконларига ташлашди. Улар 2011 йилда бозорлар билан ишни тўхтатиб, нафақат Тошкентдаги, балки Ўзбекистондаги бошқа кийим-кечак дўконлари билан ҳам ҳамкорликни бошлашди.\nЖорий йилда Fratelli Casa ташкил топганига 10 йил тўлди.\nШунча вақт ўтди. Ушбу бренд нималарга эришди? Ватанпарварлик кучи уларни қай даражага олиб чиқди? Меҳнатнинг фойдаси кўриндими?\nБу саволларга жавоб келтириш учун қуйида ўқувчиларга Fratelli Casa тўғрисида бир нечта фактлар келтирилади.\n— Бугунги кунда Fratelli Casa йилига 15 хил мато ва 10 хилдан зиёд рангдан ёш эркак ва аёллар учун 200тадан ортиқ кийим-кечак ишлаб чиқармоқда;\n— Ўзбекистон бўйлаб 60дан зиёд дўконлар билан ҳамкорлик қилади;\n— 2016 йил, 8 апрель куни Тошкент шаҳрида Fratelli Casa ўзининг бренд дўконини очди;\n— Тошкентда ўтган «Модалар фестивали» қатнашчиси;\n— Италиянинг «Модалар палатаси» раиси Марио Бозеллининг Тошкентда мезбони;\n— 2014 йил «Капиталбанк» энг яхши сармоя дастури ғолиби;\n— Ўзбекистон тематикасига оид юзлаб футболка ва бошқа ҳар хил оммабоп кийимлар ишлаб чиқарувчи;\n— Минглаб мухлислар;\n— Ижтимоий тармоқда мода йўналишида ўзига хос актив ҳолда иш олиб боради;\n— Энг муҳими ҳар бир чиқарган маҳсулоти учун юқори даражада жавоб бера оладиган бренд;\nFratelli Casa – сифатда қийматни ардоқлаб!\nДўкон манзили: Тошкент шаҳри, «Орзу» кўнгилочар савдо маркази, 1-қават. Миллий дизайнерлар аллеяси, йўлак охиридан ўнгга қайрилиш керак.\nДўкон телефони: +998(90) 351-94-19\nДўкон янгиликларини fratellicasa.uz сайти, Facebook'даги саҳифаси ва Instagram'да кузатиш мумкин.


Тожикистон шимолида ЎИҲ аъзоларини қўлга олишлар кучайди - BBC O'zbek\nТожикистон шимолида ЎИҲ аъзоларини қўлга олишлар кучайди\nImage caption Ўзбекистон Исломий Ҳаракатининг Покистоннинг қабилалар яшовчи ҳудудларида фаол экани ишонилади\nХўжанд шаҳрида сентябр ойида содир этилган худкушлик ҳужумидан сўнг Тожикистон шимолида Туркистон ё Ўзбекистон Исломий Ҳаракатига мансубликда гумон этилиб қўлга олинганлар сони 50 нафарга етган.\nБу борада Сўғд вилояти ички ишлар бошқармаси бошлиғи генерал Шариф Назаров маълум этган.\nШунингдек, ўтган йили Шимолий Тожикистонда "Ҳизбут таҳрир"га мансубликда кўрилган 17 эркак ва аёл ҳибсга олинган. Улар орасида 2 нафар Ўзбекистон фуқароси ҳам бор.\nХўжанддаги портлашдан сўнг қамоққа олишлар кучайиб кетар экан, оддий одамлар орасида гуноҳсиз кишилар ҳам жазога тортилиши эҳтимоли мавжудлигидан хавотирлик кучайган.\n"Тузоққа илинган ёшлар"\nШимолий Тожикистонда Хўжанддаги портлашдан сўнг қўлга олинган 50 киши ҳуқуқ-тартибот мулозимлари томонидан Туркистон ё Ўзбекистон Исломий Ҳаракатига мансубликда кўрилмоқда.\nҚўлга олинганларнинг аксарият кўпчилиги - деярли 40 нафари Истаравшан шаҳри ва унинг атрофидаги қишлоқлардан эканлиги айтилар экан, бунга худкуш ҳужумчининг аслида айнан шу Истаравшан туманидан эканлиги боис у ерда қидирув ишлар кучайгани таъкидланади.\nСўғд вилояти Ички ишлар бошқармаси бошлиғи генерал Шариф Назаровнинг айтишича, айнан Истаравшанда қўлга олинган кишиларнинг бир қатор жиноятларни содир этишда қўли борлиги аниқланган.\nҲуқуқ-тартибот мулозимлари томонидан Истаравшан шаҳрида амалиёт ўтказилгач, у ерда мир саналган Дилшод Раҳимов қўлга олинади. Шундан кейин бошқалар ҳам ҳибсга олина бошланади.\nТергов давомида аниқланишича, бу кишиларнинг яна бошқа портлашларни амалга ошириш ниятлари борлиги маълум бўлган ва қўпорувчилик ҳаракатлари олди олинган.\n"Бу ҳаракат бир-икки ой давомида пайдо бўлмаган. Айрим шаҳар ва туманларда у бир неча йил олдин юзага келган. Уларнинг айримлари хорижий мамлакатларга бориб таълим олиб қайтишган. Сўнгра ёшларни йўлдан уриб, ёллай бошлашган. Биз таҳлил қилиб чиқдик - қўлга олинганларнинг 22 нафари 18 ёшдан 25 ёшгача, 10 нафари 25 ёшдан 30 ёшгача.. Демак, аксарият кўпчилик етарли ҳаётий тажрибага, тузукроқ диний билимга ҳам эга бўлмаган ёшлар. Бундан фойдаланган тақиқланган ноқонуний ҳаракатлар уларни ўз тузоқларига илинтиришган," деган генерал Шариф Назаров.\nТуркистон ё Ўзбекистон Исломий Ҳаракати фаоллари дея кўрилган кишиларни қидириш жараёнида Исфарада икки отишма юз берган. Бу отишмалар натижасида уч нафар қуролли, жумладан бир аёл ҳалок бўлган.\nХўжандда ноқонуний юрган самарқандликлар\nБу ҳаракат бир-икки ой давомида пайдо бўлмаган. Айрим шаҳар ва туманларда у бир неча йил олдин юзага келган. Уларнинг айримлари хорижий мамлакатларга бориб таълим олиб қайтишган\nГенерал Шариф Назаров\nАйни бир пайтда Тожикистонда фаолияти тақиқланган "Ҳизбут таҳрир" фирқаси мансубларини қўлга олишлар ҳам кўпайган.\nРасмийларнинг билдиришларича, ўтган йили 17 нафар эркак ва аёл мазкур фирқа ғояларини тарқатишда айбланиб ҳибсга олинган. Улар орасида Ўзбекистоннинг икки фуқароси - Самарқанд шаҳридан бўлган, иккови ҳам 39 ёшли Абдусаттор Азизов ва Саид Азизов ҳам бор.\nИкковлон Хўжанд шаҳрининг турли маҳаллаларида қўлга олинган.\nТожикистон Ички ишлар вазирлигининг Суғд вилояти бошқармаси маълумотларига кўра, Абдусаттор Азизов Тожикистонга бундан беш йил олдин ўтиб келган ва ноқонуний яшаган.\nУ Хўжанд шаҳри яқинидаги қишлоқларда "Ҳизбут таҳрир" варақаларини тарқатишда айбланмоқда.\nСамарқандлик иккинчи киши - Саид Азизовнинг илгари Ўзбекистонда бу мамлакат Жиноий Кодексининг бир неча моддалари билан судланганлиги ва ҳозирда халқаро қидирувда эканлиги айтилган.\nШимолий Тожикистонда ҳозирда 12 киши "Ҳизбут таҳрир"га мансубликда кўрилиб қидирилмоқда.\nХавотирлик боиси не?\nХўжанддаги худкуш ҳужумчи содир этган портлашдан сўнг 3 нафар милиция мулозими ҳалок бўлиши ва яна 27 нафар милиция мулозими яралангандан сўнг ноқонуний ҳаракатларга мансубларни аниқлаб, қўлга олишлар кучайиб кетар экан, бу одамлар орасида хавотирликка ҳам сабаб бўлаётир.\nХавотирликка эса, гуноҳсиз одамларнинг ноқонуний ҳаракатларга мансубликда айбланиб ҳибсга олишлар эҳтимоли йўқ эмаслиги боис бўлмоқда.\nТожикистоннинг бошқа минтақаларига қараганда Суғд вилоятида Туркистон ё Ўзбекистон Исломий Ҳаракати фаоллиги боиси борасида гап кетар экан, расмийлар бу мазкур вилоятнинг катта қисми Фарғона водийсида эканлиги билан изоҳлашади.\nВилоятнинг жуғрофий жойлашуви айтилгач эса, Туркистон ё Ўзбекистон Исломий Ҳаракатининг айнан Фарғона водийсида Исломий тузум - халифалик ўрнатиш нияти борлиги урғуланади.\nАҳоли ўта зич яшайдиган Фарғона водийсида Суғд вилоятидан ташқари яна олти вилоят - Ўзбекистоннинг Андижон, Фарғона, Наманган, Қирғистоннинг Ўш, Жалолобод ва Боткен вилоятлари жойлашган.


Нормат Йўлдошев. Чўлпон ва турк шеърияти - www.ziyouz.uz\nБош саҳифа Илм ва фанАдабиётНормат Йўлдошев. Чўлпон ва турк шеърияти\nЧоп этилган 11.07.2017 25.02.2017 МуаллифZiyouz.uz\nАбдулҳамид Чўлпон бадиий олами, поэтик дунёсининг шаклланишида усмонли турк адабиётининг таъсири катта бўлган. “Чўлпон 19 яшар пайтида уйларида меҳмон бўлганимда, у турк тарихига доир воқеаларни излаб ўқир экан. “Турк юрти” ва шу каби туркчилик матбуотини кузатиб борди”, — деб хотирлайди Аҳмад Заки Валидий.\nЧўлпон аввало Шарқ мумтоз шеъриятининг бетакрор оҳангларидан таъсирланган бўлса, ижод йўлида усмонли турк шоирлари — Юнус Эмро, Тавфиқ Фикратнинг орифона, Номиқ Камол, Ризо Тавфиқбек, Абдулҳақ Ҳомиднинг ўтли шеъриятидан озиқланган.\n“Номиқ Камолдин Алиф Сайфий (А.Сайфий)га довур усмонли адабиётини ўқийман: ё ортиқ янгилик, ғарблик, ё шарқчилик! Фақат усмонличадан Ризо Тавфиқнинг баъзи бир янги шакл билан эски руҳда айтган сўфийларча шеърларини ўқиймен; шуларга дурустгина қонамен: ундан кейин Яҳё Камолнинг “Саъдобод” руҳидаги баъзи нарсалари. Фақат улар шу қадар озки…” — деб ёзади шоир “Улуғ ҳиндий” мақоласида. Миллатни юксалтириш жадид адабиётчиларининг бош мақсади эди. Чўлпон ҳам жадид эди.\nТуркий адабиётларнинг бир-бирига ўзаро таъсири масаласига маълум даражада тўғри ёндашган илк мунаққидлардан бири — Вадуд Маҳмуд “Бизда янги адабиёт Туркия адабиёти тақлиди билан бошлонғондир, — деб ёзади “Бугунги шеърларимиз ва санъаткорларимиз” мақоласида. — Шунинг учун бизнинг адабиётимиз билан Туркия адабиётининг умумий сажияси муштаракдур. Ва шаклда Туркистон, Қофказия, Қрим доимо Туркияга эргашадур. Чунки тил муштаракдур, тарих муштаракдур…”\nВадуд Маҳмуддан сўнг ушбу мавзуни ўрганган нозиктаъб мунаққид Б.Қосимов усмонли адабиётининг бошқа туркий адабиётларга ўзаро таъсири ҳақида гапирганда 1910 йилларгача бўлган даврни ажратиб кўрсатиш керак, дейди. Негаки, 1840—1860 йиллар “Туркия ижтимоий-маданий тарихида “Танзимот” номи билан машҳур. XIX асрнинг ўрталарида Туркия ҳаётида юз берган бу ҳодисалар адабий-маданий ҳаракатчиликнинг ўнлаб истеъдодларини майдонга чиқарди.”\nXX асрнинг 20-йиллари Туркистон адабий ҳаракатчилигида фаол иштирок этган Чўлпон Фитрат сингари Истамбул таҳсилини олмаган бўлса-да, турк тарихи, адабиёти билан яқиндан таниш бўлган.\nЧўлпон севиб ўқиган турк шоирларидан бири — Тавфиқ Фикратдир. “Усмонли адабиётини оз-моз ўқиганлар, унинг билан бир даража ошно бўлганлардан қайси бири бу усмонлини билмайди, қайси бири муни танимайди? — деб ёзган эди Чўлпон у ҳақда. Усмонлиларнинг “Адабиёти жадид” (янги адабиёт)чиларининг пири ва устози бўлган Тавфиқ Фикратбек бутун янги насл туркларининг юракларина энг гўзал, нафис ва латиф шеър дасталари қадамишдир. Унинг кенг хаёли, равон ва енгил ифодаси кимни, қайси шеър ва адабиёт муҳибини тасхир этмас…?” Тавфиқ Фикратнинг “Рубоби шикаста” китобига сўзбоши ёзган турк олими Фахри Уззи: “Тавфиқ Фикрат мамлакатимизнинг урфон ҳаётида бир даҳо ва ахлоқиёти учун бир намуна ўлароқ келган бир муршид ва мураббийдир. У айни замонда буюк ватанпараст ва иши оз билинадиган буюк бир инсондир”, — деб ёзади.\nЧўлпон шундай улуғ шоирнинг Туркия ҳукумати бостирмаган “Рубоби шикаста” асаридан парчалар таржима қилиб 1925-1926 йилларда “Инқилоб”, “Маориф ва ўқитғувчи” журналларида бостиради. Чўлпоннинг эътироф этишича: “Тавфиқ Фикрат “Рубоби шикаста”си ила қанча танилғон бўлса, “Тарихи қадим”и у даҳшатли фарёд ила одамларнинг қалбинда буюк-буюк ўзгаришлар вужудга келтирмишдир… Лекин “тарихи қадим” махфийдир, қўлдан-қўлга кўчирилиб ёзилиб ёзилатурғон нарсадир. У тарихнинг жиноятлари каби сирлидир. Ҳар кимга ҳам мана мен деб кўрула бермас. Уни бостириш мумкин бўлмади. У олий фикрли бечора Шарқнинг кўҳна, чирик миясига сиғмади, забун, эзилган шарқлининг кенг қалбинда жой тополмади… Хитоб йўли билан ёзилган “Тарихи қадим” ўтмишдан афсоналар эмас, боболаримиз кечмишларидан ҳақиқатни сўзлайди. Бу “Тарих”нинг ҳар саҳифаси “оҳ”лардан, асоси “қол”, “ваҳшат”дан иборатдир: “Мутлақо бир музаффар, ўн мағлуб эзган ҳақли, эзилган ҳақсиз. Қаҳрга олқиш, ғурурга сажда: карам — заифу зиллат-ла доимо тавъим. Тўғрилик дилда йўқ, дудоқларда, хайр оёқларда, ёвузлик қучоқларда. Бир ҳақиқат: Ҳақиқати занжир; бир балоғой: Балоғати шамшир. Ҳақ кучлида, демак, ёвузликдир; ҳар шараф ёпма, ҳар саодат пич; Ҳар шайин ибтидоси, ахийри ҳич. Син шаҳид истар, осмон қурбон; Ҳар замон, ҳар тарафда қон, қон, қон…”.\nҲақсизлик ва ёвузликдан иборат бўлган “тарих”нинг ибтидоси ва интиҳоси шоирга аён. Айниқса, Чўлпондек миллат шоирининг оз “тарих”дан муштарак мақсадлар топмаслиги мумкин эмас эди. “Титилиб ўқилмас бўлган тарих”имиз ҳақида ёзишда “тарихи қадим”нинг таъсири кучли бўлган. Хусусан, Чўлпоннинг “Тарихдан”, “Ёруғ юлдузга”, “Қўзғалиш”, “Тортишув тонги” каби шеърларининг руҳи, оҳангидан бу “таъсир”нинг излари сезилиб турибди…\nТавфиқ Фикрат ҳам, Чўлпон ҳам инқилоблар даврида яшади. Т.Фикрат 1908 йилги ёш турклар инқилобига, Чўлпон Октябр инқилобига катта умид боғладилар. Аммо икки инқилоб ҳам халқ ишончини оқламади. Бу ҳодисалар икки шоир ижодида ҳам мажозий ва тамсилий тасвирларнинг пайдо бўлишига сабаб бўлди.\nТ.Фикратнинг Ватан ва миллат тараққийси йўлидаги фикрлари маҳаллий ҳукумат “қолип”ларига сиғмади. Шу боисдин, “Тарихи қадим”нинг босилишига ҳукумат рухсат бермади. Фикрат ва Чўлпонни боғлаб турган ришта ҳам Ватан ва Миллат манфаати билан боғлиқ. Фикримизни қуйидаги шеърий парчалар ҳам тасдиқлайди.\nЙиқил, эй кўҳна истиқлол тахти,\nҚаҳрларинга инглаюр насллар бахти.\nПарчалан эй, шикаста тож, йиқил,\nШу лочинларинг эҳтиёжи сафил.\nҲар сенинг, истар ҳар сенинг асринг…\nЭски фикр, анъаналар энди буткул узилди,\nЁ битарман, ёки сенинг салтанатинг бузилур!\nТ.Фикрат 1908 йили “Ёш турклар” инқилобий ташкилотининг топшириғи билан “Миллат шарқиси”ни ёзади:\nЭзилди, етар, борлиғимиз жаҳл ила қаҳра;\nТўғранди муборак Ватаннинг бағри сабабсиз.\nБирликда бутун бўлмали юз дардина чора:\nЖон қардошим, қон қардошим, шон қардошимиз биз.\nМиллат йўлидир, ҳақ йўлидир, тутдигимиз йўл:\nЭй ҳақ яша: эй севгили миллат, яша… Вор ўл…\nБ.Қосимов таъкидлаганидек: “…инқилоб йилларида ўзбек адабиётида майдонга келган ўнлаб шарқийларда бу таъсирни сезмаслик мумкин эмас”. Ҳақиқатан Чўлпоннинг “Шарқ нури”, “Гўзал Фарғона” шеърларида бу таъсирни чиндан-да кузатиш мумкин. Турк олими ва адиби Ўрмон Қовунчи ёзишича: “Туркиялик туркистонликлар буюк Чўлпоннинг иккита шеърини фарзандларига албатта ёд олдиришади. Булардан бири — “Гўзал Фарғона”, уни “Гўзал Туркистон” деб ўзгартирганмиз. Қўшиқ қилиб куйлашади. Иккинчиси Анвар пошонинг ўлимига бағишланган “Балживон” шеъри…” “Гўзал Туркистон”нинг “Миллат шарқиси” таъсирида ёзилганлиги шеърнинг руҳи, оҳангидан-да билиниб турибди:\nГўзал Туркистон, сенга не бўлди.\nСаҳар вақтида гулларинг сўлди.\nЧаманлар барбод, қушлар ҳам фарёд,\nҲаммаси маҳзун, бўлмасми дил шод?\nБилмам, на учун қушлар учмас боқчаларингда?\nЧўлпон XX аср бошлари ўзбек шеъриятида рамзчилик оқимини бошловчидир (А.Саъдий). Айниқса, инсон ва табиат ўртасидаги муносабатларни рамзий тимсолларда бадиий ифодалаш учун Чўлпон Т.Фикратдан кўп ўрганган.\nЧўлпон муҳаббат қўйиб мутолаа қилган иккинчи бир турк шоири — Ризо Тавфиқбек. “Ризо Тавфиқбекни танимағон қайси турк қавми бор, — деб ёзади Чўлпон у ҳақда, — жаҳон урушидан бурун турк матбуотини таъқиб қилғонлар унинг тўғрисида жуда кўб нарсаларга йўлиқарлар эди».\nУнинг ошиқ тарзида ва ҳижо вазнида ёзғон тасаввуф ҳидли шеърлари, баъзи бир танқидлари, фалсафий асарлари унинг ўзини ҳар ерда, ҳар кимга яхши танитқон эди… Ризо Тавфиқбекнинг янги шакл билан битган орифона шеърлари Чўлпоннинг шаклий изланишларига ижобий таъсир этди. “Инқилоб” журналининг 1922 йил 5-6-сонларида Чўлпон томонидан таржима қилиб берилган Ризо Тавфиқ қаламига мансуб “Оқшом ҳазини” шеъри фикримизни тасдиқлайди. Табиатнинг тун оғушига кираётганини нозиклик ила кузатган шоир сирли бир мўъжизанинг шоҳиди бўлади: “Савдолар дамида булбул куйларди, Сарвастон ичиндан бир сас гуларди. Челаклар қушлардан бўса ўйларди. Коинот ишқ ила мажнундир сандан…” Шеърнинг илоҳий қудрати “қуёшнинг оққан рангини жўш этган” ошиқнинг руҳий ҳолатида, бошига савдолар дами тушган булбулнинг хонишида, “чечаклардан бўса тилаган қуш”ларнинг ҳаракатларида, бутун олам ишқдан мажнун қиёфасига кирганда намоён бўлади. Бу беқиёс тасвирлар “юзини ўт эмас, гулга бурган, самовий завқларга тўлиб турган” “ҳақ йўли”га кўз тиккан Чўлпон дунёсига нақадар яқин, ҳамоҳанг.\nЧечаклар ўсгуси кўз ёшларимдан,\nБўғинлар унгуси ўйлашларимдан,\nҚалблар юмшагуси сайрашларимдан,\nСевги чаманида яйрашларимдан.\nТиланган тилларга қон югурғуси,\nБўшалган инларга жонлар кирғуси,\nҲақ йўли, албатта, бир ўтилғуси,\nЖандалар танимга теккан кунларда! —\nсатрларида “Оқшом ҳазини”нинг руҳ, оҳанг, шакл жиҳатидан уйғунлигини кузатиш мумкин.\nЧўлпон “Тавфиқ Фикрат” мақоласининг сўнгида Ризо Тавфиқнинг устози вафотига бағишланган марсиясини келтиради. Улуғлар қабри қошида ўз қайғусини изҳор қилади:\nЛолалар титраган чаманзоринда\nКун бўғмазди банда мозорингда,\nЧўлпоннинг “Маҳмудхўжа Беҳбудий хотираси” шеърида ҳам азиз отанинг “белгисиз қабр”ини қора тунларда шам ёқиб излаган ўғилнинг дард ва аламга тўла туйғулари ифода этилган:\nАзиз отам, қўлимдаги гулларнинг\nМотам гули эканини билмайман.\nШодлик гули кўпдан бери сўлганин\nЕр остида пок руҳинг-ла сезмайсан.\nАна сочдим қалбимдаги гулларни,\nТермак учун чақираман қўлларни.\nУшбу руҳий ҳолатларнинг Ризо Тавфиқбек туйғуларига қанчалик ҳамоҳанглигини сезиш қийин эмас.\nЧўлпоннинг замондоши Лазиз Азиззода 1926—1927 йиллар орасида шоир билан ўзи ўртасида бўлган бир мулоқотни ҳикоя қилади. “Шу кезларда турли мавзуларда гурунглашар эканмиз, мен унга “Сиз қайда ва кимдан илм олдингиз?” деган савол берган эдим, у бунга жавобан, мушфиқона бир жилмайиб:\nЗуҳури ранги каврат партави нури худодандир,\nТалаввун ҳайъати ашёда таъсири зиёдандир, —\nдеган турк шоири Номиқ Камолнинг тасаввуфона мисрасини ўқиб, билимини ўзининг саъй ва ғайрати билан олганлигини рамз билан билдирган эди…”\nТарихимиз, муқаддас анъаналаримиз муштарак бўлган турк адабиётидан шоирнинг уйғун ҳолатлар излаши табиий эди. Бундан ташқари, Чўлпон “Ишқ”, “Зиёи қамар” шеърларини усмонли туркчада ёзган. “Тўфон” шеърини онадўли қишлоғининг музаффар ўрдуларига бағишлаган.\nЛекин шунга қарамасдан, Чўлпон ўзининг миллий заминидан ҳам узилиб кетмаган. “…гарчи руҳ ва оҳанг эътибори билан усмонлилар таъсирида бўлса-да, унинг ўзига хос махсус тили ва услуби бордир” (А.Саъдий).\nУмуман олганда Чўлпон ижодининг усмонли турк адабиёти билан боғлиқ жиҳатларини текшириш шоир ижодини ўрганишда катта фойда келтиради деб ўйлаймиз.\nТермиз Давлат университети доценти.\n Аҳмад Заки Валидий Тўғон. Абдулҳамид Сулаймон (Чўлпон.) Ўзбекистон адабиёти ва санъати. 1992, 3 апрел. Б.Қосимов нашрга тайёрлаган.\n Чўлпон. Адабиёт надир. Т., «Чўлпон» нашриёти. 1994.\n← Аввалги Аввалги Кун ҳикмати 47: Лев Толстой саломатлик ҳақида\nКейинги → Кейинги: Бурҳон Абдулхайров. Яна бир қатағон қурбони (Миён Бузрук ижодига чизгилар)


Қуёш нурларининг фойда ва зарарлари\nОфтоб уришига олиб келади. Бунда инсоннинг кўнгли айнийди, боши оғрийди, айланади, ҳатто ҳушидан кетиш ҳолати рўй бериши ҳам мумкин.\nҚуёш нурида кўп юриш терининг қуруқшаб боришига сабаб бўлади.\nТери саратонига сабаб бўлади.\nҚуёш нури остида кўп юриш кўзнинг тўрпардаси зарарланишига олиб келади.\nТерининг қаришига ва ажин босишига олиб келади.\nТерида доғлар пайдо бўлишига сабаб бўлади.\nЮз ва танада сепкиллар пайдо бўлишига олиб келади.\nСочнинг қуришига, тўкилишига, рангининг хиралашишига сабаб бўлади.\nҚуёш нурларининг зарарли таъсиридан терини ҳимоялаш учун танани муносиб нарса билан ёпиш, бошни асраш учун соябонли бошкийим кийиш, кўзни асраш учун қора кўзойнак тақиш керак.\nОчиқ рангли либослар кийиш керак. Энг афзали оқ рангли, енглари узун бўлиши мақсадга мувофиқ.\nҲаво иссиқ бўлган пайтларда қора кийим киймаслик. Чунки қора ранг иссиқликни қайтармайди, аксинча, ютади. Натижада тананинг қизиб кетишига сабаб бўлади.\nКўп миқдорда сув ичиш. Бу сув иссиқ ҳаводаги терлаш натижасида йўқотилган суюқлик ўрнини тўлдиради.\nТез-тез ҳаммомга тушиш орқали танани совутиш ва тоза сақлаш.\nУй, ҳовли атрофига баланд ва зич бўлиб ўсадиган дарахтлардан экиб, унинг сояси воситасида ҳовлидаги ҳавонинг иссиғини бироз юмшатиш мумкин.\nКундуз кунлари Қуёш нурлари остида юрмаслик тавсия этилади.\nДаволаниш мақсадида қуёш нури остида бўлиш “Қуёш ваннаси”, деб аталади. Қуёш ваннаси учун энг қулай вақт — тонгги соат 6 дан 11 гача ва кечки 16 дан то қуёш ботгунча. Бунда тонгги қуёш организмни тетиклаштирса, кечки пайт тинчлантиради. Шунингдек, ушбу вақтда ультрабинафша нурлар баданга тик тушмайди ва терига чуқур кириб бормайди. Бу эса терида куйиш ва турли тери касалликлари пайдо бўлишининг олдини олади. Кун ярмида Қуёш нурлари жадал ҳаракатланади ва организм учун зарарли саналади.\nБарча тирик мавжудот Қуёш нурига эҳтиёж сезади.\nҲайвонлар ўзларининг кўпайиш мавсумларини белгилашда Қуёш нурининг аҳамияти жуда каттадир.\nЎсимликлардаги фотосинтез жараёни бевосита Қуёш нурлари билан боғлиқ. Фотосинтез жараёнида хлорофилл деган модда ўсимлик баргларининг яшил рангга бурканишига хизмат қилади.\nБарча ўсимликларнинг униб-ўсиши, ғунча тугиши, гуллаши, мева солиши, мевасининг рангга киришида Қуёш нурининг ўрни каттадир.\nЎсимликларнинг нафас олиши, яъни ўзидан кислород чиқариб, карбонат ангидрид газини ютиши учун ҳам Қуёш нурлари зарур.\nДругие материалы в этой категории: « “...Унинг маъноси шуки, белингдаги зуннорингни ечгайсан!”\t“Ўн дақиқада етиб бораман” »


Мехико ер усти метросида ҳалокат юз берди (видео) - Zamin.uz\n16:32 / 04.05.2021\nМехико ер усти метросида ҳалокат юз берди (видео)\nМексика пойтахтида метронинг 12-линиясида метро вагонлари ва ер усти кўпригининг қулаши оқибатида 23 киши ҳалок бўлди (Euronews олдинроқ тарқатган хабарда қурбонлар сони 15 нафар дейилади), 65 киши касалхонага ётқизилган. Бу ҳақда BBC хабар берди.\nМехико мэри Клаудия Шейнбаумнинг айтишича, ҳалок бўлганлар орасида болалар бор. Жароҳатланганлардан етти нафари оғир аҳволда. Нобуд бўлганлар сони ошиши мумкин, чунки вайрона тагида қолиб кетганлар бўлиши эҳтимоли бор.\nМамлакат ички ишлар вазири Алфонсо Суарес Дел Реал баёнот беришича, бахтсиз ҳодиса маҳаллий вақт билан соат 22:25 да содир бўлган. Поезднинг икки вагони кўприк билан бирга пастга қулаб, камида битта автомашинани босиб қолган.\nДастлабки тахминларга кўра, кўприкнинг қулашига унинг устунларидан бирига автомобиль келиб урилиши сабаб бўлган. Қолаверса, кўприк қурилиши давомида қурилиш меъёрлари бузилиши ҳақида маълумотлар тарқаганди.\n13-05-2021, 15:30, Спорт\nЯнгиликлар » Дунё » Мехико ер усти метросида ҳалокат юз берди (видео)


Ўзбекистон ҳақидаги кўрсатувларни Индонезияда энди 100 миллиондан зиёд киши томоша қилади – Jurnalist\nR S2019-10-12T05:20:26+00:0012 Oktabr, 2019|Умумий янгиликлар|\nЎзбекистоннинг халқаро майдондаги ижобий имижини илгари суриш бўйича чора-тадбирлар доирасида мамлакатимизнинг Индонезиядаги элчихонаси томонидан ушбу давлатнинг бир қатор етакчи телеканаллари ва медиа гуруҳлари билан ҳамкорлик ўрнатилди.\nЖумладан, олиб борилган музокаралар самараси ўлароқ, 10 октябрда “CNN Indonesia”, “Kompas TV” ва “Metro TV” телеканаллари билан Ўзбекистон ҳақида махсус кўрсатувлар тайёрлаш бўйича битимга эришилди.\nКелишувга кўра, 16 сентябрь куни Ўзбекистоннинг Индонезиядаги элчихонаси биносида юқорида номлари келтирилган учала телеканал ижодий ходимлари Ўзбекистон маданияти ва таомлари ҳақидаги дастурларни суратга олишади.\nНоябрь ойида “Metro TV” бир гуруҳ журналистларни Ўзбекистоннинг зиёрат туризми салоҳияти тўғрисида кўрсатув тайёрлаш учун республикамизга юборишни режалаштирган.\nCNN Indonesia вакиллари Ўзбекистонда жорий йилнинг 22 декабрида бўлиб ўтадиган парламент сайловлари жараёнини ёритишни мақсад қилган.\nДекабрь ойи ўрталарида “Kompas TV” телеканали тасвирга олиш гуруҳи Ўзбекистонга келади ва мамлакатимиз қишки туризмига оид туркум кўрсатувларни тайёрлайди.\nМаълумотларга кўра, мазкур уч телеканал фаол томошабинларининг сони 100 миллион нафардан ошади.\nҚайд этиш жоиз, бу Ўзбекистоннинг Индонезиядаги элчихонаси ташаббуси билан амалга оширилган илк йирик лойиҳа эмас. Аввал хабар берганимиздек, жорий йил сентябрь ойида Индонезиянинг йирик “Trans TV” ва “Trans 7” телеканалларида Ўзбекистон тарихи, анъаналари, маданияти ва санъатига бағишланган дастурлар тўғридан-тўғри эфирда намойиш этилганди. “Trans Media” медиа-холдинги тақдим этган маълумотга кўра, ушбу кўрсатувларни жами 60 миллиондан зиёд томошабин кўрган.


«Ўзархив»: ҳужжатларини рақамлаштириш учун 60 йилдан зиёд вақт керак » Muzlik.uz - O‘zbekiston yangiliklari\n«Ўзархив»: ҳужжатларини рақамлаштириш учун 60 йилдан зиёд вақт керак\n«Ўзархив» агентлиги тасарруфида бўлган барча ҳужжатларнинг фақат 2−3 фоизи рақамлаштирилган. Уларнинг барчасини мавжуд ресурс ва техника ёрдамида рақамли кўринишга ўгириш учун 60 йилдан кўп вақт талаб этилади. Бу ҳақда агентлик директори Улуғбек Юсупов «Газета.uz» мухбирига маълум қилди. Таъкидланишича, агентликда 695 минг сақлов бирлигида ҳужжатлар рақамлаштирилган. Ушбу кўрсаткич ўта қимматли ҳужжатлар сонига нисбатан 8−9 фоизни, барча ҳужжатларга нисбатан эса 2−3 фоизни ташкил этади. «Ҳар йили ҳужжатлар сони кўпаяди, архив эса ҳар доим кенгаяди. Мазкур рақамлар 2019 йилда эришилган натижалардан келиб чиқиб, айтилмоқда. Ҳужжатлар бундан кейин ҳам кўпайишини инобатга олсак, рақамлаштириш бўйича фоиз кўрсаткичи яна тушиб кетади», — дея қайд этди Улуғбек Юсупов. Директорнинг айтишича, сақланаётган айрим ҳужжатлар, хусусан шахсий таркиб ҳужжатларида қўлда ёзилган қоғозлар жуда кўп. Қолаверса, кўп ҳужжатларни рақамлаштиришдан самара ва манфаатдорлик юқори бўлмайди. "Газета.uz"да реклама «Биринчи навбатда, тизимнинг ўзини рақамлаштириш лозим. Фуқаролар архив хизматидан фойдаланиш учун марказга келиб юриши ўрнига, маълумотларни идоралараро алмашинувини йўлга қўямиз. Масалан, шахсий таркиб ҳужжатларини рақамлаштириш катта маблағ, вақт ва меҳнат талаб этади. Ушбу ҳужжатлар 75 йил сақланади, аммо тажрибада бир марта мурожаат қилинади», — деди у. Архив ҳужжатларини рақамлаштириш жараёнини жадаллаштириш учун тегишли идора ва ташкилотлар ўз фаолиятига доир ҳужжатларни рақамлаштириб бормоқда. Қолаверса, умумий манфаатларга мувофиқ келувчи ҳужжатларни рақамлаштириш устувор аҳамиятга эга бўлади.\nПенсия тайинлашда архив маълумотномаси талаби бекор қилинмоқда\nАрхив хизматлари давлат хизматлари марказлари ва портали орқали кўрсатилади\nИш ҳақи миқдори ва меҳнат фаолияти тўғрисида архив маълумотномаларини олиш осонлашди\nФҲДЁ архив ҳужжатларини қўлда излашдан воз кечилади\nУмиджон Аъламов «Ўзархив» агентлигига раҳбар бўлди


— Икки мамлакатни ўзига хос маданий қадриятлар ҳамда анъаналар, жумладан, инсон шаъни, қадр-қимматига ҳурмат, инсонпарварлик, адолатлилик ва қонунга итоаткорлик тамойиллари бирлаштириб туради, — дейди Япония Ички ишлар ва алоқа вазирлигининг Маъмурий баҳолаш бюроси (омбудсман) директори ўринбосари жаноб Сежиро Йошикайо. — Ўзбекистон Республикаси Президентининг Самарқанд вилоятидаги Халқ қабулхонаси фаолияти билан танишиб, юртингизда аҳоли билан мулоқот қилиш бўйича ноёб ҳамда инновацион лойиҳалар муваффақиятли амалга оширилаётганига амин бўлдим. Виртуал ва Халқ қабулхоналарига фуқаролардан бир миллиондан ортиқ мурожаатлар келиб тушган. Айтиш мумкинки, бу давлат томонидан аҳолига ҳар томонлама кўрсатилаётган ғамхўрлик ҳамда халқнинг давлат раҳбарига нисбатан қатъий ишончидан далолат беради. Кенг қамровли ислоҳотлар замирида Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича Вакил институти ташкил этилганлигини ҳам кўришимиз мумкин. Ушбу ташриф инсон ҳуқуқларини ҳимоя қилиш ҳамда уларнинг мурожаатларини кўриб чиқиш бўйича ўзаро тажриба алмашишда жуда мазмунли ва фойдали бўлди, десак адашмаймиз.\nТадбир доирасида Олий Мажлиснинг Инсон ҳуқуқлари бўйича вакили (омбудсман) ҳамда Япония Ички ишлар ва алоқа вазирлигининг Маъмурий баҳолаш бюроси (омбудс-ман) билан ўзаро ҳамкорлик тўғрисида меморандум имзоланди.\nМазкур рукндаги бошқа мақолалар: « Ўзбекистон Республикаси ҳукумати таркибидаги сўнгги ўзгаришлар\tЗарарли ахборотнинг аянчли таъсири »